Larepons lider lopozisyon dan Lasanble Nasyonal, Wavel Ramkalawan, lo diskour Bidze 2020 -Seychelles Nation\nLarepons lider lopozisyon dan Lasanble Nasyonal, Wavel Ramkalawan, lo diskour Bidze 2020 |06 November 2019\nWavel Ramkalawan Lider lopozisyon dan Lasanble Nasyonal\n‘Lepep Seselwa pa ganny sa lespwar pour en meyer demen’\nMinis ek staf Minister Finans,\nViziter dan Galeri,\nPremyerman, permet mwan pour remersye Minis Finans avek son lekip profesyonnel e devoue pour prezantasyon Bidze 2020. Sa legzersis i enn ki demann bokou konsantrasyon akoz i esey tous tou laspe nou sosyete ek tou nou zabitan. Nou apresye zot konpetans ek zot langazman. Byen sir, nou osi rekonnet ki letan zot pe prepar sa bidze, zot pe swiv bann prensip e filozofi sa gouvernman ki la ozordi. Alor ekspekte ki i pou annan diferans dan lafason ki nou, konman en lopozisyon ozordi, nou regard bokou laspe ek fason fer ki pe ganny propoze. Me sa, dan okenn fason pa devret annan nanryen pour fer avek zot travay ek zot profesyonalizm. Apre tou, avek en sanzman gouvernman, ki nou ekspekte an 2020, se zot, sa bann profesyonnel ki ava kontinyen fer zot kontribisyon dan devlopman nou pei.\nGouvernman ozordi pe kontinyen fer en travay mentenans avek nou pei. Zot mank kouraz pour vin inovativ, e zot per pour pran bann desizyon brav ki ava lans nou ver en lavenir prospere. Parey mon’n deza dir dan lepase, lepep Seselwa pa ganny sa lespwar pour en meyer demen. Desizyon ki ganny pran yer i sanze ozordi, nou war en mank aksyon konkret ki pou montre sa pep en larout eklere e donn li konfyans ki konman en Seselwa, i pou kapab partisip dan kreasyon sa larises, e pli enportan, benefisye ladan. Zabitan Mahé, Praslin, La Digue e tou zil nou larsipel i oule war son pei bouze dan en fason pozitiv. I pas tro bokou letan pe espere.\nSa i pli gran diferans ant filozofi ozordi ek filozofi LDS. LDS i krwar dan pran desizyon rezonnab e byen analize, pas dan aksyon e fer keksoz bouze. Nou krwar dan koz direk avek sa pep afen ki i konnen kote i debout e kote son pei pe anmenn li. Nou pa krwar dan evite pran desizyon zis akoz tel dimoun i nou dalon oubyen kwa ki nou pou gannyen avek li. Kot fodre koze, nou koze e kot fodre pran aksyon nou krwar dan aksyon.\nZisteman pandan sa legzersis analiz bize pou annan lenstans kot nou pou dir non, e dan lezot lenstans, nou pou demande e ensiste ki gouvernman i met plis larzan. Nou’n deza fer sa avan. An 2016 letan SPDF ti dir zot bezwen R120m pour mentenans Topaz an Lenn, apre ki nou ti analiz byen tou keksoz, nou ti dir non, e zanmen SPDF ti retournen, me parkont Topaz ti retournen, ‘fit for duty’. Sa menm lannen, nou ti ensiste ki plis larzan i ganny mete dan bidze pour ki Lazans tenny dife i ganny en nouvo masin ki kapab ariv pli o-posib, e nou kontan ki sa proze in materyalize e sa lazans ozordi i pli ekipe. Se sa fason nou travay.\nEn bidze eleksyon?\nEski sa i en bidze eleksyon? Byen sir i en bidze eleksyon. Sak Seselwa pe deza fer zot prop konklizyon e bokou pe demande akoz ki serten desizyon i ganny pran an 2020, lannen eleksyon prezidansyel. Seselwa in mir politikman. Mon napa gran problenm avek en bidze eleksyon. Sa ki nou bezwen gete se si i bon oubyen non. Me minis i kapab reste asire ki nou pa pou ganny ebloui par sa lalis proze ek progranm ki’n anboufte bidze avek. Sa ki Seselwa entelizan i bezwen fer, se konpar larepons ki gouvernman ti donnen letan kestyon ti ganny demande lo serten size ki konsern zot e desizyon ozordi. Par egzanp, travayer ki lo kontra dan gouvernman, mazin byen ki mannyer Ladministrasyon Piblik ti dir ki zot pa pou kapab ganny long-service allowance akoz zot ganny gro benefis lafen zot kontra. Ozordi i ok? Travayer parastatal, eski zot rapel zot osi letan mon ti lager pour zot ganny sa long-service allowance, ki larepons gouvernman ti donnen? Msye John Adam, Madanm Ivy Orr, Madanm Françoise Shroff, Msye Eric Arnephy ek bokou lezot, zot rapel ki larepons mon ti gannyen konsernan pansyon ki zot ti pe gannyen? Mon kontan ki mon’n ede pour sakouy pye fri, e menm si lannen eleksyon ki fer zot riy en pti git, mon kontan menm.\nNou’n war menm zafer dan bann bidze oparavan. Bidze i dres en zoli portre lalis proze me bokou apre pa ganny enplimante, e i annan ki revin ankor dan bidze lannen apre lannen. Eski alor bann sif i realistik oubyen zot zis anbelir bidze? Letan nou balans performans bidze sa lannen an relasyon avek proze, dapre parol minis, nou ganny en mwayenn anviron 30-35% performans zeneral, etan donnen ki pli o i anviron 50% e pli ba i 11%. I senpleman bann promes ki ganny mete konman bann labwet pour ganny vot. E pourtan minis limenm i dir nou ki gouvernman i annan problenm pour rekrit eksper pour enplimant sa bann proze.\nEski se pa sa problenm partou dan pei, enkli dan sekter prive? I annan nesesite pour fini travay lo en ‘National Human Resources Information System’ e etabli en ‘National Manpower Requirements Database’ pour nou kapab focus lantrennman bann Seselwa dan bann landrwa kot nou lekonomi i annan gran demann. La nou ava vreman pe regard devan e pran devlopman nasyonal o-serye e sa ki ganny mete dan bidze i ava realistik akoz nou ava akonpli zot.\nDan mon pwenn-d-vi, en bidze nasyonal, apard regard sif ki gouvernman i propoze pour kolekte konman reveni e pour depanse pour fer marse pei, i devret osi analize ki mannyer nou lekonomi antye pe fonksyonen e ki nou pou fer pour amelyor li e fer li grandi. Nou devret konstaman pe regard devan e demande ki lot pa ki nou pou pran? Ki nou fer pour solidifye nou bann lendistri e pour anbelir zot pour anmenn plis loportinite pour nou dimoun kree larises? Se sa larises ki ganny kree ki pou permet gouvernman soutenir son bidze e ogmant li kot i neseser a lavenir. Eski sa gouvernman pa war i annan en gro problenm letan lendistri ki fer pli byen dan nou pei ankor ennfwa se prodiksyon gines ek labyer pour konsonmasyon lokal?\nMon krwar bidze 2020 i devret osi poz sa kestyon pour bann aktivite ekonomik, me sirtou pour nou bann lendistri kle. Pour nou lendistri lapes, ki lot pa? Nou’n annan en plan devlopman lapes ki minis ki responsab pour sa lendistri in propoze resaman. Nou devret war en koneksyon dan sa plan avek Bidze. Annou gete kote nou kapab anmenn sa lendistri pour soutenir e agrandi nou lekonomi dan lavenir. En keksoz ki nou’n koz lo la se anmenn plis partisipasyon Seselwa dan lapes endistriyel. Seselwa i bezwen annan plis partisipasyon dan sa lendistri. Napa dout ki se dan sa direksyon ki nou bezwen ale. Stok pwason dan nou losean i limite, e bann eksper i koz lo posibilite ki stok i redwir a lavenir. Donk pour nou kapab gard nivo benefis e ogmant li, nou bezwen annan en pli gran par dan sa lendistri. Deza, nou annan de-trwa antreprener Seselwa brav ki’n antre dan lapes komersyal. Nou bezwen gete ki mannyer nou pou ed zot pran sa lot pa. Non selman zot bezwen vin pli gran me nou osi bezwen ki nouvo zenerasyon i kontinyen kot zot in konmanse. Bidze in mank loportinite pour met divan anba lezel sa bann antreprener Seselwa dan sa lendistri pour donn zot bann lankourazman tel ki lekipman, marse pour vann zot prodwi, later pour letablisman lizin pour transformasyon prodwi e proteksyon. Eski Seselwa ki dan lapes in ganny okenn lankourazman Zedi pase? Larepons pour mwani kler – NON. Si nou anvi en lendistri i grandi e Seselwa i pran kontrol, fodre ki gouvernman i osi zwe en rol. Pa zis koz lekonomi ble, me fer li vin vreman ble, en realite pour Seselwa.\nPour nou lenditri tourizm osi, nou bezwen gete ki nou fer ozordi pour agrandi benefis demen. Nou’n ganny lakantite laliny aeryen ki nou kapab soutenir e nou pe al ver lakantite lotel ki nou kapab soutenir. In ler pour konsantre pli serye lo ki mannyer nou ganny plis larzan avek touris ki nou annan. Mon ti a kontan propoze ki gouvernman i reget ankor litilizasyon nou later ki reste disponib tel ki Cap Ternay pour devlopman komersyal ki a servi nou lendistri tourizm. Sa i devret fasilite ki annan bann atraksyon baze lo nou lanvironnman natirel e nou kiltir ki a ofer keksoz azoute pour touris vizite, aktivite pour zot pran par ladan e prodwi ki zot kapab aste. Sa i fer mwan mazin bann model lo kontinan tel ki Carnivore an Kenya oubyen Boma kot Victoria Falls. Nou war popilarite Boat House ek Bazar Labrin, e sa i montre nou deza ki nou bann viziter i anvi plis aktivite. Ler ou get en landrwa parey L’Union lo La Digue, avek fasilite tre senp, ki, gras a aksyon sa Lasanble, in war son potansyel agrandi, nou kapab demande akoz nou pa kapab devlop lezot landrwa pour nou ofer en leksperyans pli ris, pli Kreol pour nou bann viziter e plis larises pour pei? Sirman lo nou 3 zil prensipal i annan lespas pour fer nou bann viziter apresye nou kiltir e anmiz plis, an-mezir ki plis dolar i rantre dan nou lekonomi.\nMinis in fer resorti ki 436 morso later in ganny mete a dispozisyon fermye. Me eski sa pa en bon moman pour gete ki mannyer sa sekter i pas lo en lot nivo. Ziska konmela tou nouvo fermye pe fer sa ki lezot pe deza fer, setadir prodwi legim, fri ek gro manze pour konsonmasyon tradisyonnel. Me benefis plant menm legim i kapab war son limit, e fermye pou bezwen nouvo debousman. In ler pour diriz nou lagrikiltir ver en nouvo letap pour redwir lenportasyon, e osi pour nou rod prodwi avek posibilite eksportasyon. Mon pa pe sey dir kwa ki nou kapab eksporte, me ler ou mazin en prodwi parey lavannir, ki annan gran valer lo marse enternasyonnal, e ki nou’n deza eksporte dan lepase, nou kapab konklir ki posibilite i egziste. Lasosiasyon fermye i annan en kantite lide, fodre ki zot ganny ekoute, e olye fer zot fristre avek taks, se lankourazman ek debousman ki zot bezwen gannyen. An retour se Sesel ki pou benefisye.\nDenis Island – en model devlopman nou bann zil\nMon bezwen osi dir ki apre en kantite vizit ki Komite Zil in fer lo nou bann zil, tou manm i reste enpresyonnen avek sa ki pe arive lo Denis Island. Lagrikiltir, tourizm, lenerzi renouvlab ek konservasyon in may kanmarad byen for e sa zil i donn nou en model devlopman nou bann zil. Felisitasyon Msye ek Madanm Mason. Si ti annan en pli gran sipor gouvernman, bokou plis ti a kapab ganny fer. Zisteman se sa ki nou pe koz lo la. Petet antretan departman Leritaz ti a kapab repar sa far istorik, the famous Denis Island Lighthouse,ki lo sa zil.\nEn bidze ki promot lazistis\nPosibilite i la. Defi osi i prezan. Me parey tou keksoz dan lavi, letan i annan en vizyon, ou kapab fer sa ki paret enposib vin vre. Nou bezwen senpleman vin pli inovativ, me anmenmtan nou bidze i dwatet promot lazistis dan tou sirkonstans. Dan sa bidze, mon zis espere ki bann sif ki donn lespwar pa anmenn fristrasyon ek lakoler plitar.\nSerten i kapab demande kwa sa lazistis ki mon pe koz lo la? Les mwan eksplike. Letan nou koz lo proze kapital ek kontra, annou fer sir ki bann proze i vreman kout sa pri ki zot pe mete e dezyenmman, ki tou dimoun i ganny sans partisipe e ganny sa kontra si son kalkil ek konpetans i meyer. Letan nou met larzan pour konstrir lakaz e kree bann kare later, annou fer sir ki se bann aplikan ki swiv prosedir e ki kalifye ki gannyen. Letan nou met larzan pour lasistans sosyal, annou enn fwa pour tou, koup lo labi pour asire ki aplikan ki dan bezwen e ki kalifye ki resevwar lasistans. Andotmo, annou pa gaspiy larzan lepep Seselwa zis pour fer kontan fanmiy, zanmi ek konnesans. LDS in lite kont koripsyon e mal servi fon piblik. I ankor pe arive, alor tou ki konsernen i devret pran en nouvo latitid dan zot fason fer. Nou war saklermandan rapor Oditer Zeneral.\nAfen ki ou kapab depanse, ou bezwen annan akse avek larzan. Gouvernman i ganny son larzan atraver taks ki i ranmase avek biznes e dan bann fre ki i enpoze. Parey tou Seselwa, mon’n soke letan minis in dir nou ki zis 10% lakonpannyen pe kontribye 97% biznes taks e ki 30 lakonpannyen ki pey 80% total biznes taks dan nou pei. Anplis ki sa, in dir nou ki 717 lakonpannyen pa pey okenn taks akoz zot pa’n fer profi. Sa ki osi sokan se letan Seselwa pe konplent pri lavi ki ser, e ki nou war plis laboutik pe ouver dan tou kwen nou kominote, Minis i dir nou ki 77% bann lakonpannyen ki fer ‘wholesale’ ek ‘retail’ pa’n pey okenn taks biznes akoz zot in deklare ki zotpa’n fer profi. Eski vreman nou kapab krwar sa? Ki vreman pe arive? Mon pa ganny en konpran, e mon demande ki minis i eksplik nou sa byen menm dan son larepons. Anplis ki sa mon pe demande ki dan lespri latransparans minis i donn nou lalis sa 30 lakonpannyen ki pey sa kantitetaks afen ki lepep Seselwa i ava zize pour limenm. Si minis pa donn nou sa, FPAC pou bezwen fer son prop lenvestigasyon e fer piblik konnen.\nKi mannyer eski nou kapab alor dir ki nou lekonomi i an bonn sante kan mazorite lakonpannyen pe deklar en pert e preski napa larzan ki pe rantre dan kof gouvernman atraver taks biznes? Dan sa ka mon pou dir ki se lekonomi bann endividi ek bann lakonpannyen ki an bonn sante. Sa ki mon ti a kontan ki minis i osi fer, se pour balans larzan ki kit nou pei atraver bann labank ek ‘money changers’, kot Labank Santral pour regarde konbyen sa bann biznes ek endividi ki pe dir zot pa pe fer okenn profi e alor pa pe pey taks, pe transfer deor. Mon pa aksepte ki Sesel i ganny servi pour kreasyon larises, me tou profi ek larzan, ki enkli taks,i al andeor Sesel san pey taks. Apre nou koz lo pri lavi ki ser? Sa i leka senpleman akoz gouvernman pa pe met son lipye ater pour defann nou pep. Mon espere ki Seselwa i konpran sa sitiasyon byen menm. Sa i apel senpleman tir dile avek Sesel, me pa donn Seselwa enpe sa dile. I pa akseptab e nou ekspekte aksyon lo lapar gouvernman. Sa i apel en gro lenzistis pour nou pep.\nZot ava osi konpran mon konsern akoz lo en lot nivo, minis in osi dir nou ki bann aktivite lotel i kontribye zis 7% reveni total taks biznes. Mazinen ki 44 lakonpannyen dan sekter touris in deklar depresiasyon ki tonm plis ki 50% e alor pa’n pey en sou taks biznes. I kler alor ki i annan en gro problenm dan nou pei. Lendistri touris i nou lendistri prensipal. Nou’n antann ki i annan plis touris ki pe vizit Sesel e ki zot pe ranmas plis reveni. Nou menm ekspekte en logmantasyon 5% sa lannen. Dir nou lekel bann gro lakonpannyen touris ki pe kontribye taks dan nou pei. Eski pa i ler pour fer en revizyon total afen ki nou ariv lo en sitiasyon kot biznes i benefisye, me ki lepep Seselwa osi i resevwar son par, e sapour ki nou kapab ganny meyer servis tel ki ledikasyon pour nou zanfan e en bon sistenm lasante ki donn nou konfyans, san oubliy met plis larzan dan pos Seselwa?\nI normal alor pour mwan demande ki pe arive avek Komisyon Reveni Sesel? Ki zot pe fer pour evalye sa bann biznes ki deklar zot pa fer profi e alor pa pey taks biznes? Eski zot mank kapasite pour fer sa travay? Minis pou bezwen ekler nou lo la. Mon krwar ki nou bezwen pran nou pei serye. Sa Komisyon i bezwen met plis zefor dan koleksyon reveni. Nou’n toultan donn zot nou sipor swa pour rekrit plis dimoun e menm pour ogmant zot lapey. Mon bezwen demande ki biro taks i aret al kot menm pti biznes Seselwa pour fer lenvestigasyon, me ki zot regard plis sa bann ki gro e ranmas sa ki zot merite. Eski zot pe osi regarde lekel sa bann lakonpannyen nanm anba ki zot kasyet zot reveni e la Biro Rezistrasyon i annan en rol pour zwealor pe kasyet taks ki zot devret peye? I evidan ki Sesel pe perdi tro bokou larzan. Moman in arive pour nou regard plis nou pep ek nou pei. Sa zafer pa pou kapab kontinyen.\nSeselwa, mwan, mon pa pe rod pini personn, me mon pe plito rod lazistis, akoz apre tou, letan en dimoun pa pey son taks, i vedir ki i pe pran tou nou larzan i pe met dan son pos pour son byennet. Letan i pey son taks, i vedir ki nou benefisye letan nou al lopital, letan nouanvoy nou zanfan lekol e dan lezot depans gouvernman dan bidze. Parey mon’n dir oparavan, mazinen ki se taks ki gouvernman i ranmase, kontribye par ou ek mwan ki i depanse pour kapab donn nou en bon lavi. I pa normal pour nou pey taks lo tou komodite dan laboutik e ki sa marsan pa remet sa larzan dan kof leta. Sa, i osi rezon nou kontinyen lager kont koripsyon akoz se nou larzan ki ganny vole. Sa, i senpleman pa normal.\nDan sa menm lespri, in ler pour ki en sistenm taks kler avek bann regilasyon senp e fasil i ganny etabli enn fwa pour tou. Bann eksper dan sa domenn i dir ki lezislasyon taks ozordi i anbigi e diferan lezislasyon i kontredir kanmarad e ki i annan en sel dezord. Sa ki pey taks e sa ki ranmas taks i enterpret lalwa dan son fason, e sa byen sir i les ouver tou sa trou e sanmenm sa ki pei pa pe ranmas larzan ki i devret. Mon espere ki Sesel i ava byento annan en lalwa taks byen analize, kalkile e balanse pour ki pei e tou Seselwa i ava benefisye. LDS i krwar ki taks i bezwen desann, taks i bezwen zis e ki tou dimoun i bezwen peye e ki sa i sel fason pour kapab fer li desann.\nSa, i fer mwan regard enpe pre sa ki mon pou apel bann gaspiyaz letan pour ranmas detrwa sou, tandi ki gro roupi i disparet. Ki vreman pou abouti pour fer desann sa sonm R3000 ki en endividi i kapab fer vini prodwi atraver Internetpour vin R1500? Avek tou son bann konplikasyon Bill of Entry ek lezot, gouvernman pe senpleman pini Seselwa. Nou viv dan en monn kot dimoun i kapab fer vini son keksoz ki i bezwen akoz komers in evolye. Akoz ki Sesel pe retourn annaryer? Akoz zot pa plito al ranmas gro larzan taks ki pa pe peye olye trangle en Seselwa ki fer vini de komodite pour li servi. Me si i annan ki pe fer gro biznes, apros zot e fer zot pey taks ki zot devret, me pa met tou dimoun dan menm sak. Antouka, mon anvi dir avek minis nou pou bezwen regard byen son regilasyon letan i anmennen.\nTaks lo akomodasyon ek loto\nSa zafer taks lo akomodasyon ek loto i osi fer mwan riye akoz i ranpli avek kontradiksyon. Petet mon bezwen dir minis ki sa bann dan son minister ki annan ‘Institutional memory’ ti devret notifye li. Minis i dir nou ki sa taks lakaz pe sorti 15% pour vin 3% akoz i krwar ki sa pou fer desann pri lwe lakaz. Eski minis pe dir nou ki letan sa menm gouvernman ti enpoz sa taks detrwa lannen pase son bi sete pour fer monte pri lwe lakaz? Lo sa zafer taks lo loto. Sa lespri ogmant R25,000 levy lo tou transpor i prezant li tro fasilman konman en fason pour pini sa ki annan mwens larzan, alor i pa normal. Lo kote transpor hybrid, gouvernman i montre kontradiksyon. Letan hybrid ti rantre dan pei, taks ti 5%. Me letan dimoun ti tonm lo sa kalite transpor, ki gouvernman ti fer? I ti war sa konman en loportinite pour ranmas larzan e alor i ti ogmant taks en sel kou pour fer li vin 12.5%. Eski zot vreman krwar dan hybrid e dan lanvironnman? Me anmenmtan minis i dir nou ki en transpor hybrid ki par lao 2000cc pou ganny trete konman en transpor konvansyonnel. Apre 2000cc i nepli en hybrid, i transformen ankor ennfwa? Sorry minis, me mon pa ganny en konpran polisi gouvernman e kwa egzakteman ki zot anvi akoz i ranpli ek kontradiksyon.\nAn relasyon avek lanfaz lo koleksyon reveni mon bezwen felisit tou manm FPAC pour travay ki nou’n fer ziska prezan. Nou’n war en kantite, nou’n raport en kantite, me malerezman Legzekitiv pa’n fer ase dan mon lopinyon. Apre ki Lazans Botanik ti pas devan FPAC boner sa lannen, mon kontan war ki zot in sanz zot prozeksyon an sa ki konsern reveni. Sa in sorti R1.2m pour vin R6.874m pour 2019, e menm sonm in ganny mete pour 2020. Menm zafer i aplik pour Linyon Estate kot apre ki FPAC ti fer en travay laba, pour premye fwa zot in deklar en profi dan 2 lannen konsekitiv. Avek lankourazman FPAC, ansyen Minis Larose, ek zot Bord, SRC menm ti prezant premye rapor ki ti montre en gran koleksyon reveni konpare avek bann lannen avan. Sa, i en lendikasyon ki vreman sa sizyenm Lasanble dirize par LDS in zwe en gran rol pour amelyor koleksyon reveni dan nou pei, anmenmtan ki nou koup lo gaspiyaz ek koripsyon. Fodre pa ki Seselwa i oubliye ki konpare avek oparavan kot tou larzan dan Bidze ti fini depanse lafen lannen akoz ti napa kontrol, ozordi sa larzan i retourn dan kof leta e Minis Finans i kapab deklar lekonomi detrwa santenn milyon roupi lafen lannen. Nou pe fer progre definitivman.\nMon bezwen osi mansyonnen ki sa menm Lasanble, atraver bann kestyon ek mosyon in kapab pous gouvernman pour fer serten lenvestigasyon mazer dan serten lazans, tel ki SBFA, kot plis ki R80milyon i an kestyon. Nou’n osi fer lamannman dan lalwa Lazans Anti-Koripsyon e nou espere ki avek en bon korperasyon avek lapolis, koripsyon i ava ganny konbat e larzan sa pep i ava retourn dan kof. I reste en defi pour sa lazans pour fer retournen sa 50 milyon dolar ki ti disparet. Nou espere ki i retourn avek bokou zanfan ki in fer pandan tou sa letan.\nMet divan anba lezel lazenes\nMon dezapwente ki sa bidze i en lot ki mank linovasyon pour met divan anba lezel lazenes Seselwa. Premyerman letan mon koz avek bokou zenn profesyonnel, mon toultan renouvle mon prop lantouzyasm avek zot vizyon. Letan par egzanp ou war bann zenn ki anvi lans zot dan volontarya akoz zot kontan zot pei, e zot konsernen avek son lavenir e zot eksplik ou ki letan zot regard bann zanmi zenn ki’n tonbe, zot anvi sanz sa sitiasyon e partaz zot konnesans, lenerzi, ou senpleman donn lezot lespwar pour lavenir, i donn mwan konfyans dan en meyer demen. Kan mon rankontre bann zenn ki dan konservasyon nou lanvironnman e ki donn zot lafors pour ranmas salte lo lans e anmenn kanpanny kont plastik, ki krwar dan lapes soutenab, dan ledikasyon e dan proteksyon bann lespes, mon krwar ki nou devret donn zot en plas enportan dan sa bidze. Lasanble napa drwa enpoz okenn sonm lo gouvernman, alor mon fer en lapel spesyal avek minis ki en serten sonm i ganny mete pour bann NGO lazenes ki travay avek zenn. Eski pa ti pou bon pour kree en fon pour linovasyon afen ki nou zenn i kapab debourye? Lazenes pe rod divan anba zot lezel, zot pa pe rod nou pour fer tou pour zot. Sosyete i bezwen donn sa bann lespri vayan e dinamik ki demen pou diriz sa pei ver nouvo lorizon, sa posibilite pour anvol pli o posib. Zot annan mon sipor total.\nLendeks fasilite fer biznes\nMon sagren letan mon antann minis mansyonnen ki Sesel pe deteryore lo lendeks fasilite fer biznes. Eski sa i drol? Pour mwan, definitivman non. Tro souvan en departman pa konnen ki en lot pe fer e sa envestiser i ganny anvoye partou. I senpleman annan sa nesesite pour senplifye sa prosedir, e byensir pour le moman olye amelyore nou war keksoz vin pli difisil e pli konplike. Avek bann reform apropriye, napa okenn rezon akoz en etranze pa kapab debark dan bomaten Sesel, fer tou lanrezistreman son biznes e kit pei aswar satisfe. Sesel pou vin dan premye 5 lo fer biznes dan Lafrik, si pa nimero 1.\nMank lankourazman pour Seselwa\nI annan en mank lankourazman pour Seselwa dan sa bidze. Mon ti a kontan tande ki gouvernman pou ankouraz Seselwa pour fer en ‘dry dock’ afen ki bato ton pa ava bezwen al Moris e ki sa larzan i ava rantre dan nou lekonomi. Mon anvi tande ki gouvernman, olye ser biznesmenn Seselwa i ava donn zot posibilite pour lans zot dan bann proze ki ava kree plis larises pour nou pei. Sa lapreferans pour etranze i bezwen ganny eliminen. Etranze i devret kapab rantre dan biznes ki Seselwa pa kapab fer, e non pa vin tir manze dan nou labous. Letan ou dir avek en Seselwa i annan limit lo lakantite lasanm i kapab servi pour en biznes touris e ou rod tou kalite fason pour ser li, me selman pour etranze tou keksoz i glise, ki mesaz eski zot pe anvoye pour nou pep? Mon ti fer sa kler dan mosyon ki mon’n prezante letan mon’n demande ki plis atansyon i ganny donnen avek nou biznes Seselwa. Letan nou pe koze i annan serten gran proze Seselwa ki pou anmenn benefis pour nou pei ki pa’n ganny aprouve, oubyen pe ganny retarde.\nSe sa kalite dyalog ki mon annan letan mon koz avek Lasosiasyon Biznes Praslin ek La Digue, oubyen SCCI. Zot santi ki napa ase latansyon ki pe ganny donnen dan sa ki zot anvi fer. Rezilta se bokou dekourazman ek fristrasyon akoz zot war etranze ki pran zot plas e larzan i kit pei san pey taks. Petet minis i devret osi pran konsiderasyon ki sa bann dimoun ti a byen kontan ganny konsilte avan ki desizyon i ganny pran. Par egzanp, zot in vin tann dan Lasanble sa nouvo zafer kou GOP. E deswit, zot in eksprim zot konsern akoz zot konnen ki dan zot diferan lendistri, ou gard en dimoun pour en kantite letan akoz in vin ou lanmen drwat e pandan tou sa bann lannen in annan konfyans, konnesans ek lenvestisman ki’n devlope ant sa travayer ek sa biznesmenn. Me menm dan gouvernman i annan etranze ki’n travay plis ki 10-an, me erezman gouvernman pa pey okenn GOP. Alor akoz ki zot pe vin pini biznes prive par enpoz en GOP R5000 par mwan lo zot? Ki son konsekans? Eski sa pa pou zis fer monte pri akoz parey nou tou nou konnen, bann tel fre i ganny pase lo konsonmater. I annan en leokri parmi bann biznesmenn Seselwa, e mon demande ki minis i rekonsider en tel desizyon atraver konsiltasyon serye ek tou dimoun konsernen.\nLogmantasyon dan zour konze\nEn lot pwen kot pa’n annan konsiltasyon i konsern ogmant lakantite zour konze pour sorti 21 pour vin 24. Mwan, konman sa dimoun ki ti lager pour ki konze anyel i enkli zis bann zour travay e ekskli wikenn ek konze piblik, mon’n toultan siport travayer. Mon senserman krwar ki sa desizyon politik ki pe ganny prezante avan eleksyon in ganny fer pour rezon politik e i bezwen ganny analize par anplwaye konman anplwayer. Nou bezwen regard son konsekans pour nou pei. Byensir tou dimoun i kontan konze, me si nou pa travay ki pou son konsekans? Fodre nou regard lefe azout 3 zour lo konze anyel an term finansyel. Ozordi dan Sesel i annan anviron 55,000 travayer, etranze konman Seselwa e zot tou zot ganny konze anyel 21 zour. Alor 3 zour anplis i vedir 3 fwa 55,000 ki tonm 165,000. Sa i lakantite zour non prodiktiv ki sa desizyon pou kree. Aprezan annou get son vre kou. Si ou konsidere ki tou sa travayer i ganny saler minimonm, ki pa leka, i vedir lo lapey R5804, diviz par 22 zour travay par mwan i tonm R264 par zour. Prezan pour regarde konbyen sa 3 zour non prodiktiv i kout nou pei, pran R264 e miltipliy li par 165,000 e ou ganny en total R43,560,000 ki vedir pour sak zour i kout R14,520,000. Mon poz sa la e mon demande ki en deba nasyonal lo sa size i ganny fer lo medya sosyal, lo SBC, TeleSesel ek stasyon radyo prive. Demann nou si vreman nou pei i dan en sitiasyon kot i devret ogmant konze anyel sorti 21 zour pour vin 24?\nAir Seychelles byensir i reste en size ki konsern tou Seselwa. I annan bokou fristrasyon dan sa lakonpannyen. Nou bann zenn pa war lespwar avek Air Seychelles e bokou pe kestyonn lavenir. Zot bezwen bokou lankourazman e sa lapey de baz ki zot gannyen pa donn gran lankourazman. Sa i aplik spesyalman pour bann ki travay lo avyon. Me i osi enportan pour poz kestyon lo si nou ankor bezwen etranze avek gro lapey ek lavantaz la ki Air Seychelles i fer zis vol rezyonnal? Mon santi ki nou pa pe ganny dir tou laverite lo Air Seychelles. En kestyon serye ki nou bezwen en larepons se ki pe arive avek sa size laysenns ‘ground handling’ ki ti leve dan Lasanble atraver en PNQ pli boner sa lannen? Minis ti dir ki i pou donn nou detay, me ziska prezan napa nanryen ki’n ganny dir, me ki mannyer mon konpran gouvernman i ankor anvi kontinyen avek sa plan e ki ozordi i annan presyon sorti kot gouvernman lo SCAA sankwa Bord i ava ganny pouse. Dir nou kwa ki pe vreman arive pour nou kapab pran en bon desizyon letan nou ariv lo sa sibvansyon pour Air Seychelles. Eski Etihad pe fer kado R85m tou lezan Air Seychelles? Donn nou detay silvouple. Me en keksoz i kler: Erport Sesel fodre reste pour Sesel.\nEski i vre ki SCAA konmsi pe sibvansyonn Air Seychelles e ki bann lavantaz ki Air Seychelles i annan lo erport tel ki lwe biro ek VIP lounge i vreman pour zot lavantaz? E minis, dir nou akoz ki Air Seychelles, IDC ek Zil Air, en lakonpannyen prive, pa pey okenn fre avek SCAA pour servis Control Tower e pourtan se sa bann lakonpannyen ki annan mazorite vol par zour. Akoz ki Zil Air i kontinyen ganny tou sa bann lavantaz? Vi ki SCAA i sipoze annan proze redevlopman, eski sa bann lakonpannyen pa devret pey sa ki zot servi e sa i ava donn en vre portre lo zot loperasyon? Nou bezwen konn laverite lo Air Seychelles akoz i nou laliny avyon e i annan bokou Seselwa ki ganny zot dipen avek sa lakonpannyen. I zwe en rol enportan dan nou pei, me eski vreman i sa ki nou krwar i ete? Dan sa bidze, zot pe rod R85 milyon. Eski i soutenab? Ankor enn fwa, konpran mwan byen. Mon senpleman anvi konn larepons parey bann travayer ek bann Seselwa.\nEn lot sif ki minis i bezwen donn en bon leksplikasyon lo la i konsern reveni ki nou pou gannyen konman grants. Sa sif in sorti R145,006m an 2019 pour vin R647,484m pour 2020. Vi ki sa sonm i rantre dan bidze konman depans, mon ti a apresye si tou manm Lasanble ti a ganny en papye ki donn detay tou sa bann grants ki ava enkli lekel ki pe donn nou sa larzan e pour ki proze. Ganny nou byen kler: i nou responsabilite pour nou konnen, e sa ki pa kler nou pou senpleman demann kestyon avek lespwar ganny larepons kler e onnet. San bann larepons kler nou pou bezwen demann plis kestyon e sa pou senpleman fer nou prosesis pli long.\nI annan bokou kestyon pour poze lo sa bidze, me se letan ki manke. Sa ki mon pe kontinyen lager avek pour konpran se lafason ki sa gouvernman i mazinen. I resanble ki lopital, kordgard ek lekol La Digue in vin en litani anyel ki ganny resite dan Lasanble. Bann Digwa osi ki ti dan Lasanble Zedi e bann ki ti ekoute La Digue osi i santi parey. La zot in ganny dir ki kordgard pou pare an 2021, Lekol an 2022 e lopital an 2021. Kestyon ki mon demande se: akoz ki gouvernman pa pran en desizyon e dizon, konmans avek Lopital. En batiman R15.4 milyon i kapab fini ganny konstrir dan 6 mwan. Eski sa gouvernman pa fatige antann kestyon dan Lasanble, kestyon dan miting piblik, konplent ek fristrasyon sa pep La Digue, lannen ale, lannen vini? Vreman mon pa konpran zot fason panse. Problenm se ki sa bann prozeksyon lo kou pou’n fini monte letan lannen prosenn i arive. Vre in ler pour sanzman dan sa pei e nou a montre zot ki mannyer proze i ganny fer.\nPour Praslin e bokou distrik dan Mahé se sa menm fristrasyon ki rennyen. La mon pa konnen konbyen fwa Onorab Arissol in demann kestyon lo lekol Anse Boileau e konbyen fwa Onorab Adelaide pe poz kestyon lo klinik Baie Lazare. Toultan i pe arive, napa larzan, etc… me selman pour fer referenndonm, R20 milyon ti pou aparet en sel kou sorti dan lesyel. In ler pour nou pran sa pep o-serye.\nLarzan konpansasyon pour zabitan La Misère\nMinis i dwa Lasanble en bon leksplikasyon lo larzan konpansasyon pour bann dimoun La Misère ek lezot rezyon ki’n ganny afekte avek polisyon. Dernyen fwa dan Lasanble minis ti fer en deklarasyon brav e for. I ti dir nou ki i pou al Abu Dhabi pour li al negosye larzan konpansasyon. Me selman minis pa’n dir nou nanryen ziska prezan lo ki zistans son negosyasyon in arive, si in ale, kan i pe ale oubyen si son gouvernman in les li ale. Alor, mon ti a kontan ki i fer en deklarasyon kler vi ki nou’n war ki in aktyelman met en sonm 37.5m dan bidze pour peyman konpansasyon. Ekler lepep Seselwa silvouple.\nLo sa menm size kot in annan neglizans lo lapar gouvernman atraver son bann lazans, nou dan LDS nou krwar ki sa i bezwen sanze. Akoz ki en drayver gouvernman ki fer aksidan i ganny pouse e zot menm tir larzan lo son konpansasyon, me selman letan bann gro sef i fer fot napa nanryen ki arive avek zot. Dan bokou pei en minis transpor i demisyonnen letan en aksidan tren i arive malgre pa li ki ti drayver. Sesel osi i bezwen bouz dan sa direksyon. Bann sef pa kapab zis les konpansasyon tonm lo gouvernman, savedir lo lepep Seselwa kan se zot neglizans atraver mank aksyon oubyen move aksyon ki serten ka grav parey La Misère, PUC Praslin, fungus, koltar Cascade i arive. Sef i bezwen pran responsabilite ki al avek zot lapey.\nLetan mon pe terminen, mon bezwen dir ki larzan lepep Seselwa ki pou ganny depanse dan sa bidze i bezwen prodwi rezilta dan tou domenn. Nou bezwen valer pour nou larzan. Mon envit tou Seselwa ki annan responsabilite pour koup gaspiyaz, itiliz byen sa larzan. Mon osi lans en lapel avek tou dimoun pour kontribye atraver taks ki zot sipoze peye. Sa i apel nou pei. Nou lazenes i bezwen bon ledikasyon. Lasante tou dimoun i enportan. En bon lapey pour tou travayer i esansyel. Sesel annantye i bezwen anmenn en lalit asarne kont drog. Annou koup likou sa bebet ki pe detri nou lazenes, e annou met en target pour nou napa nouvo adik. Bann zenn madanm ki lo eroin, silvouple pa met en zanfan o-monn. Swiv byen counselling e pran proteksyon. Sinon nou sosyete pou eksperyans en lot gro problenm. Mon eksprim mon sipor pour bann travayer dan lazans APDAR, tel ki Manmzel Sabury ek son lekip pour travay ki zot fer pour remet nou bann dimoun ki’n ganny afekte lo en bon semen. Nou pou siport zot travay.\nLDS i debout lo kote tou travayer e tou Seselwa. Atraver zot, ki Bondye i beni nou zoli pep ek pei.


Lofans ti ganny konmet le 12 Novanm 2009 Victoria. Sa santans pou pran lefe apre ki Valentin i termin en lot santans ki i deza pe servi.\nJean-Paul Moutou ki reste North East Point in pas ankour Lendi e in kondann 8-an prizon pour kas lakaz e in osi kondann 1-an edmi prizon pour vole dan lakaz. Lofans ti ganny konmet le 9 out 2011 La Retraite.\nMoutou in osi kondann 9 mwan prizon pour kas lakaz, e 9 mwan prizon pour vole dan lakaz. Lofans ti ganny konmet le 22 Out 2011 La Retraite. Son bann santans pou mars separeman e letan ki in pase lo rimann pou ganny dedwir lo son santans.\nBenjamin Laira ki reste Petit Paris in pas ankour e in kondann 3-an prizon pour vole.\nEdmond Mellie ki reste Corgate Estate in pas ankour e in kondann 4-an prizon pour vole. Letan ki in pase lo rimann pou ganny dedwir lo son santans.\nMalcolm Jeannevole ki reste Mont Buxton in pas ankour e in kondann 1-an prizon pour vole e in osi kondann 3 mwan prizon pour sove an detansyon lapolis. Lofans ti ganny konmet le 13 Mars 2012. Son bann santans pou mars separeman.\nZera Mancienne ki reste La Pointe, Praslin in pas ankour e in kondann 6-an prizon pour antre dan en batiman avek lentansyon pour konmet en lofans. Lofans ti ganny konmet le 13 Me 2012 Anse Saint Sauveur, Praslin.\nMarcus Woodcock ki reste Mont Buxton in pas ankour e in kondann 1-an edmi prizon pour kas en lakaz e in osi kondann 1-an prizon pour vole dan lakaz. Lofans ti ganny konmet le 31 Mars 2011 Pointe Larue. Son bann santans pou mars separeman.


En nouvo lavi\nPortre batiman CAR ki baze La Misère pour bann zonm\nCentre d’Accueil de La Rosière (CAR) i en legzanp tipik zefor ki pe ganny mete pour fer fas avek bann tel defi.\nAktyelman i annan 6 dimoun ki pe swiv tretman kot sa sant. Bann zonm i baze La Misère e bann madanm, ki personn pa ankor vin devan pour swiv tretman, i sipoze baze La Rosière kot lofis prensipal i Tretman kot CAR i enn ki demann bokou pasyans de la par travayer ek volonter me osi bokou determinasyon pour reisir delapar bann pasyan. Tretman kot CAR i kit bann pasyan sitan okipe ki zot napa letan pour menm mazinen pour retourn ver sa bann sibstans. Lobzektif sa sant se pour ed bann pasyan pour sanz zot lavi e vin bann sitwayen responsab dan lasosyete e osi pour viv san drog.\nBann pasyan i pas atraver trwa diferan staz tretman ki enkli progranm pre-rezidantyel kot sa premye kontak ek preparasyon i ganny fer avek pasyan. Pandan zot traze anver zot gerizon, sant i demann en dimoun andeor koman sipor pour sa pasyan. Sa i avek bi pour ankouraz sa dimoun ler i kit CAR me osi pour sa sant konnen ki sa pasyan pe fer ler i andeor sant. Bann pasyan i vin kot sant apre ki zot in fini detox. Zot swiv e minimonm 12 sesyon.\nDezyenm faz i staz reabilitasyon kot bann pasyan napa kontak avek lemonn eksteryer. La sa bann pasyan i swiv bann sesyon terapi kot valer moral i ganny elabor lo la e osi bann difikilte ki zot pe rankontre. Zot osi ganny loportinite pour devlop serten talan artistik tel ki travay sarpantye, zardinaz ek lakoutir. Pandan zot sezour bann pasyan i osi bezwen endepandan par lav zot lenz e kwi manze. Sa i bann responsabilite de baz ki zot bezwen enkilke dan zot pour zot kapab fonksyonnen ler zot kit sant. Bann pasyan i ganny obzerve lo en baz toulezour e rapor i ganny ekrir lo zot progre fizik, emosyonnel, spirityel ek sosyal.\nMadanm Jocelyne Florentine, direkter kot CAR, in fer resorti ki zot pa ansenny bann pratik relizye me ki laport i ouver pour tou dimoun pe enport zot krwayans ou pratik.\n«Nou la pour tou dimoun ki bezwen led.»\nEnvite letan zot ti pe fer en pti letour pour vwar bann fasilite kot sa sant La Misere zour son louvertir ofisyel\nBann pasyan i swiv en progranm strik e detaye, me zot osi ganny loportinite pour konn apresye lanatir dan tou son splander atraver bann aktivite ki sant i organize andeor tel ki piknik, hikes e kanpe. Sa i enportan pour zot konn valoriz keksoz otour zot ki oparavan zot pa ti pe apresye.\nTrwazyenm faz i enkli re-ensersyon kot la sa pasyan i lib pour li re-entegre dan lakominote. Me zot ganny swiv pour ankor enn an kot CAR. Zot vin tou le Zedi bomaten e zot sipor i vin apremidi pour vwar kwa ki zot pe fer.\nI arive kot pasyan i retonm dan drog, me Madanm Florentine ti presize ki si zot revin kot sant zot ganny led neseser atraver rekonmans bann sesyon terapi.


Sa 5 sispe pirat Somalyen ki ti ganny remet avek lotorite Sesel le 26 Avril apre ki zot ti ganny atrape par bato naval Espanyol ki pe partisip dan loperasyon EU NAVFOR Atalanta in formelman ganny sarze ozordi pour lofans asosye avek Piratri. Enn parmi sa bann sispe ti ganny repatriye Somali an Desanm 2018 swivan on larestasyon an Novanm 2017.\nTou le 5 akize in aprezan ganny remann ziska le 7 Zen zour ki zot pou repas ankour.\nApre ki en zonm sispe 21 an sorti Vilaz Pascal ti ganny arête yer granmaten e ganny anmenn ankour plitar pandan lazournen kot in ganny rimann pou lofans vol an servan vyolans, 2 lezot son akonplis, enn zonm 26 an sorti Nouvelle Vallee ek en lot 18 an ki sorti Au Cap in ganny atrape pandan lazournen yer e pas ankour ozordi kot zot in osi ganny rimann an detansyon lapolis.\nSa 3 sispe in ganny konekte avek en ka kot en viziter ris (Russian) ti ganny agrese e ganny vole serten propriyete valer Bel Ombre pandan lannwit dimans pou al lo granmaten yer lendi.\nSwivan lanket lapolis I reisi rekiper serten propriyete ki sa 3 sispe tin vole.\nTou le 3 sispe pour aprezan repas ankour le 10 Zen.


The Leader of Government Business Replies to the Message on the State of the Nation 2020 – The National Assembly of Seychelles\nHome » Press Releases » The Leader of Government Business Replies to the Message on the State of the Nation 2020\nThe Response of the Message of the President on the State of the Nation by the Leader of Government Business.\nSer ek Frer koleg Onorab,\nBann envite dan galeri,\nLepep Seselwa, espesyalman zabitan Cascade\nAvan mon komans mon ladres permet mwan lo par bann manm Parti United Seychelles pas en mesaz senpati, kondoleans e sipor pour pep e Gouvernman Sinwan la ki I pe fer fas a sa lepidemi, “Corona Virus” kin anmenn plizyer mil lanmor e ki pe afekte zot lekonomi enormeman osi byen ki lekonomi lemonn ki enkli lekonomi Sesel.\nMon oule osi aport nou soutyen pour Parti Kominis Sinwan dan zot lalit pour anmenn en solisyon pli vit e met sa anba kontrol.\nMon swete ki dan okenn fason sa pa pou afekte bann siport e don ki Governman Sinwa pour donn Sesel e ki Nou Prezidan in anonse dan son Ladres – Spesifikman proze bis elektrik e la nou a dir met son WIFI. Nou nou’n fini pare avek password faureward@2020.\nLepep Seselwa, diskour Leta Lanasyon delivre Zedi pase dan sa Lasanble par Prezidan Danny Faure i en diskour vre leta Nasyon Seselwa. I en diskour ki’n al oprofon e non-pa zis kot nou ete ozordi, me osi kot nou ti ete yer. Sa diskour in montre diferans kot nou sorti e la kot nou’n arive. Sa diskour i en diskour larealite. Sa diskour i en diskour avek bann fe. Sa diskour i en diskour laverite e fran.\nMon “welcome” ladres ki nou Prezidan in fer lo leta nou nayson, akoz in tous tou bann pwen esansyel e in fer sa dan en fason kalm e konvenkan – konmsi i konn sa bann keksoz parey son senk (5) ledwa. Savedir i annan en abilite pour analiz byen nou sosyete e i annan en bon vizyon pour anmenn nou pli devan – Beyond 2020, Myse Speaker. Prezidan Danny Faure inosi met enregar for lo Lavenir son diskour.\nAtraver son mesaz i montre nou ki i oule anmenn Lape, rekonsilyasyon ek Linite dan nou pep e dan nou pei Sesel. Sa an retour i a garanti en stabilite san presedans ki a fer nou batir lavenir lo la.\nAtraver son mesaz mon vwar en Prezidan ki kwar fermeman da Lazistis Sosyal; en lot prensip kardinal nou Parti – United Seychelles.\nE parey dimoun deor pe dir, sa diskour in enn ki montre ki Prezidan Faure i annan son ledwa lo pou son nasyon. Ki Prezidan Faure, i ofet ek tou devlopman dan sa pei Sesel.\nMr. Speaker, diskour Prezidan Faure in enn ki’n osi demontre ki Prezidan Faure i oule ki Sesel i toultan reste en pei ki stab e sa i kler lafason ki in adres sa size eleksyon sa lannen, kot in sipliy avek nou ki sa eleksyon i deroul dan lape, linite ek respe.\nPour li, sa ki primordyal se ki Sesel i sorti venker. Nou pei avan tou. Se sa vre direksyon ki en vre lider i devret pran.\nMr. Speaker, dan sa diskour Prezidan Faure pa’n zis vin dir sa ki in anvi dir, me in vin ek bann sif. I pa’n vin ek leskiz, me in avoue ki wi in annan bokou defi ki li ek son Gouvernman in fer fas avek. Me en keksoz ki kler, se ki Prezidan Faure in rekonnet ki pandan sa dernyen 42an Sesel in fer en ta progre.\nMalgre i annan ki’n toultan oule fer nou krwar lekontrer. Ler serten pe kriye e dir ki Sesel pe pran fon, Sesel in faid, Sesel i isi e Sesel i laba, Lepep Seselwa ler i asize dan son trankilite e i pou reflesir, i pou agree avek Prezidan Faure ki Sesel pa pe pran fon, ki Sesel pa pe faid, me ki nou nasyon in akonpli bokou.\nPrezidan Faure in anonse ki aparti le 16 Mars 2020, tou komodite dan laboutik STC lo Pralen ek La Digue pou vann menm pri ki STC lo Mahe e sa a ede soulaz lavi nou bann frer e ser lo Pralen e La Digue. Sa i osi enkli bann lezot zil lo nou teritwar kot STC oubyen IDC i prezan. La i fer nou rapel nou prop sazes ler nou ti reziste tou zefor pou ki Lopozisyon dirize par Onorab Wavel Ramkalawan pou pa ferm STC. Nou kapab zis mazinen kote nou ti pou ete ozordi si nou Gouvernman ti’n vreman ekout zot e ferm STC.\nDan son demars pou fer pri lavi pli abordab, Prezidan Faure in dir ki le 16 Mars, 2020 menm VAT pou ganny retire lo tou komodite manze. Eski sa set en Gouvernman ki napa lentere son pep a ker?\nMon osi fyer pou note lakonplisman Liniversite Sesel. Ozordi nou en pep bokou pli edike avek bokou profesyonnel. Ozordi nou zenn i kapab be what they want to be. Eski sa ti pou en realite si nou ti’n ekout Lopozisyon pou pa kree en Liniversite dan Sesel?\nDepi 2018 nou’n annan 25 dokter, 2 dantis e 18 dental therapists ki’n resevwar zot degree. E les mwan fer kler Mr. Speaker ki tousala i Seselwa. La konmela i annan ankor 56 etidyan ki pe etidye pou vin dokter oubyen dantis. Pou al pli lwen Mr. Speaker, 33 ners in ganny zot degree lannen pase e 5 dokter Seselwa pou fini zot letid sa lannen e ankor 5 lannen prosen. Eski sa set en Gouvernman ki pa krwar dan devlopman son zenn?\nMr. Speaker, Prezidan in dir ki lozman in en defi. Wi, mwan ler mon ti komanse preski 30an pase nou pli gro defi ti lakaz e nou pli gro defi pou toultan reste lakaz. Me akoz lakaz i en defi pour nou? Akoz Gouvernman US pa krwar dan pti payot, nou pa krwar dan lakaz fey koko, nou pa krwar dan ghetto, nou pa krwar dan lakaz plastik parey nou bann pei vwazen Madagascar, Mayotte, Sid Afrik e plizyer lezot pei.\nOzordi ler nou dir en etranze ki proze lakaz Perseverance se social housing, zot riy nou dan nou figir. Akoz dan zot pei sa bann ki pli eze ki kapab afford sa bann lakaz ki nou bann Seselwa pe viv ladan Perseverans.\nI annan ki oule anbet nou bann zenn e dir ki tou Gouvernman ti pou fer sa, me dan bokou pei Lazi, Lerop e menm Lafrik kot dimoun i ankor pe dormi dan semen, eski napa en Gouvernman dan sa bann pei? Eski sa bann dimoun pa pey taks? Akoz zotpa fer enkantite lakaz pou donn zot dimoun?\nNon, frer ek ser Seselwa, sa nou’n reisir akonpli akoz polisi progresiv nou Parti US e Prezidan Faure.\nLer Nasyon Ini i klas Sesel 62enm dan 189 pei dan lemon e premye dan Lafrik pour son lendeks devlopman imen. Sesel in ganny klase koman en pei avek nivo devlopman imen ki tre o.\nPrezidan Faure pa pe anbet Seselwa, Prezidan Faure pa pe envante tousala, me sa bann keksoz i realite e sa se lakonplisman sa pep, se travay dir sa pep. E lepep Seselwa i devret fyer.\nEn Prezidan ki annan en leker pour tou son zabitan se senpleman Prezidan Danny Faure. En Prezidan ki krwar ki sa ki’n travay dir i devret ganny rekonnet e rekonpanse. Sa in ganny demontre ler Prezidan in anonse ki aparti le 1 Zen sa lannen peyman minimonm pansyon pou sorti mil roupi e pou vin 3 mil roupi.\nMr. Speaker, sa pou tous lavi anviron 2473 dimoun ki’n pran zot retret e ki pe ganny en pansyon peye e finanse par Fon Pansyon. Kimannyer alor zot kapab dir ki nou nou negliz nou bann vyeyar?\nParkont bann travayer kin “retire” Out 1979 – ziska 2004, i annan anviron 400 zot, pa pe enkli dan sa 2473. Mon demande lo baz “fairness and equity” ki zot osi ganny enkli dan sa kategori e fer zot omwen ganny sa pansyon SR3000/-. I pa pou kout tro bokou, enpe dansa pansyon travayer etranse i a kapab kouver sa, Msye Speaker.\nNou zanfan i toultan reste nou bann pti trezor. Sa Gouvernman in toultan annan bann pti zanfan a ker. Nou Gouvernman in toultan esey son mye pou soulaz lavi bann paran ki pe fer grandi bann pti zanfan.\nE ozordi nou Gouvernman pe al pli lwen, ler Prezidan Faure in anonse ki en peyman a en sonm 750 roupi pou ganny peye otomatikman pour tou zanfan ki dan child minding ouswa Day Care ki anrezistre avek IECD. Mr. Speaker, tou zanfan pou ganny asiste.\nOzordi i annan bann ki pe mont lo youtube pe dir ki zot parti pou donn plis, me avan ki Prezidan Faure ti entrodwir sa polisi, zanmen zot in koz lo la.\nAkoz zot krwar ki nou nou bann bourik gran zorey, sak sonm ki Prezidan Faure i mansyonnen, zot zot dir zot pou donn 2, 3 fwa plis. Zot a kontinyen anbet zis sa detrwa siporter ki reste zot.\nMr. Speaker a plizyer repriz, isi menm dan sa Lasanble nou’n tan bann Manm pe koz lo pri enternet ki ser isi Sesel. Prezidan Faure in ekoute e in diskite.\nLer Prezidan in anonse ki in demann SPTC pou ofer WiFI gratwit dan tou bis aparti le 1 Zen, wi sa i pou piblik an zeneral. Sa ki Prezidan pe demande pou arive isi Sesel i pa en mirak. Sa i en pratik ki arive dan plizyer pei tel ki Slovaki Lekel ki pou benefisye par WiFi gratwit dan bis piblik? Poz zot lekor sa kestyon.\nA sak fwa ki nou entrodwir en keksoz modern, Lopozisyon i sey redikilize. Nou ava rapel proze lakaz Nageon Estate ki zot ti apel Lakaz Pizon. Roche Caiman ki zot ti apel lakaz lapen. Selman ozordi i annan zot menm ki pe reste dan sa bann lakaz lapen ek lakaz pizon. Napa ki zot pa ti dir ler nou ti pe konble Roche Caiman ek Perseverans. Menm sa building ki nou ladan la, zot ti boycott son louvertir an mor.\nMe ozordi, get zot, se zot menm ki pe fer plis tapaz ladan. Si nou ti’n ekout sa Lopozisyon anba direksyon Onorab Ramakalwan, nou ti pou 25an annaryer.\nI annan ki pe opoze, ki pe kritike, sa i normal. Bis I ser, bis I koule, bis I isi e bis I laba. Bis i koule? Napa problenm. Prezidan in osi anonse ki swivan son bann diskisyon ki in fer ek Gouvernman Lasin, Sesel pou ganny 22 nouvo bis elektrik nef.\nE gradyleman nou ava fer plis demars pou ganny plis bis nef ki ava ranplas sa bann ki koule. Nou Gouvernman, Gouvernman US anba gidans Prezidan Faure i annan en plan. Nou fer bon planifikasyon. Selman zot zot pa dir ki bis i kout zis 7 roupi isi Sesel. Touris ler zot tan sa zot demande si nou lespri i ankor bon.\nAkoz Langleter, traze pli kourt i kout minimonm 25 a 30 roupi. Pa zot oule privatiz SPTC – Privatize apre nou ava vwar.\nMr. Speaker parti SPUP, SPPF, Parti Lepep e US i le sel parti ki’n toultan kwar dan sa pep e pe toultan rod fason pou ed son pep devlope. Ler Prezidan Faure ti kree Minister Lafanmiy, i ti pran a ker ki annan bann fanmiy isi Sesel ki bezwen lasistans. Avek kreasyon Minister Lafanmiy, sa Minister in zwe son rol e in fer son travay.\nA ler aktyel plizyer fanmiy in ganny asiste ek sa Minister. Sa Minister dan son travay in idantifye 624 ka kot lakaz i dan en leta tre kritik isi Sesel.\nPrezidan in dir ki 177 ka in ganny rezourd lannen pase e in donn son komitman ki sa 447 ka ki reste sa Minister pou travay ek zot avek bi pou rod solisyon pou amelyor zot lavi.\nMr. Speaker, ler Prezidan Faure i al lo bann misyon aletranze, i pa zis al rod kouronn fler pou met otour son likou, me Prezidan Faure i al koz lo lapar lepep Seselwa. Kot i al negosye e diskit bann size kot Sesel i kapab ganny led bann pei zanmi.\nPrezidan Faure i krwar dan travay ek lezot pei, etablir kontak ek pei zanmi, gard lanmitye ek pei ki pou ed nou. E nou diplomasi pragmatic kot lepep I ganny son benefis ladan.\nMsye Speaker, nou en Parti ki touzour konekte e pou touzour reste konekte avek nou pep e tou nou bann manm Parti US dan Lasanble e nou Prezidan nou reste konekte avek nou popilasyon.\nPlizyer rankont e vizit in ganny fer e pe kontinyen ganny fer dan tou distrik e dan tou sa bann rankont e vizit nou’n ekout nou pep e mon kontan ki Prezidan in adres zot laspirasyon dan bann diferan pwen avanse dan son ladres lo Leta Nou Nasyon.\nAn Out lannen pase, gouvernman ti lans son vision long term- Vizyon 2033 e osi premye stratezi devlopman nasyonal pou peryod 2019-2023.\nSa vizyon pour Sesel -“En nasyon Seselwa ki rezilyan, responsab e prosper, ki an bonn sante, edike e emansipe, e ki pe viv ansanm an armoni avek lanatir e aktivman angaze avek leres lemonn.”- In ganny ankadre tre byen dan sa ‘SONA’ delivre par Prezidan Faure e ganny servi koman sa konpa pour tou zefor devlopman nasyonal.\nVizyon 2033 i eksprim nou dezir komen pour vwar nou pei devlop plis ankor, e lepep Seselwa pe pran lapartenans e partisip dan prosesis devlopman. Sikse sa vizyon long term i depan lo travay dir tou sitwayen; ki i dan sistenm leta oubyen non. An plis ki sa, Vizyon 2033 i lans lapel avek tou partiprenan pour travay ansanm, ver kreasyon en lavenir enklizif e soutenab pour nou tou.\nKoman en pep, bann aksyon ek mezir i tre kler dan Stratezi Devlopman Nasyonal (NDS) 2019-2023. Sa stratezi i adres bann pwen pli pertinan dan term imedyat atraver sis pilye.\nSa sis pilye ki Minis Finans ti striktir son bidze 2020 otour i;\n(i) Bonn gouvernans\n(ii) Dimoun o sant devlopman\n(iii) Koezyon sosyal\n(iv) Lekonomi inovativ\n(v) Transformasyon ekonomik\n(vi) Soutenabilite lanvironnman ek rezilyans\nBonn gouvernans i santre otour partisipasyon, i konsansyel, i rann kont, i transparan, i reazir, i efektiv e efikas, ekitab e enklizif, e i swiv lalwa. Sa i esansyel pour asir en fondasyon solid pour lape ek prosperite, ki an retour i fer li posib pour annan devlopman soutenab.\nDimoun o sant devlopman\nNesesite pour agrandi nou kapital imen i ase irzan, e i en priyorite lo azanda devlopman. Anmezir ki Sesel i enterakte avek lemonn lo en pli gran plan, pei pou bezwen en rezo travayer tre kalifye e kreativ, ki kapab ogmant prodiktivite travayer e krwasans ekonomik.\nNou kapab konsider koezyon sosyal koman sa ‘siman’ ki mentenir stabilite dan lasosyete. Sa pilye i annan pour bi, sirmont bann divizyon ki annan dan nou sosyete ozordi, e renouvle en sans linite nasyonal, e en sans ki nou travay ansanm.\nTransformasyon ekonomik i en eleman primordyal pour asir kreasyon travay (lanplwa), lenklizyon finansyel, rediksyon lapovrete e promosyon lapartaz prosperite, anliny avek nou bann lobzektif devlopman soutenab.\nLasyans, teknolozi ek linovasyon i bann moter devlopman ekonomik. Abilite pour kree, distribye e eksplwat konesans in vin en sours mazer lavantaz konpetitiv, kreasyon larises ek amelyorasyon kalite lavi.\nSoutenabilite ek rezilyans lanvironnman\nPilye soutenabilite ek rezilyans lanvironnman i annan pour bi protez nou lanvironnman natirel, lasante imen e ekolozik, tandis ki i pe fer avanse linovasyon e anbelir nou kalite lavi.\nSa sis pilye kle i ava servi koman soubasman nou zefor kontinyel pour kolektivman vizyaliz, konseptyalize, pran lapartenans e ansanm, realiz nou bann laspirasyon.\nE dan tou sa la Msye Speaker, in annan en kantite konsiltasyon, diskisyon, kontribisyon e partisipasyon nou popilasyon.\nAtraver son mesaz Myse Speaker, mon vwar en Prezidan for, en Prezidan ki kwar dan bann Enstitisyon For ki letan zot ganny byen zere i a ede anplifye nou Demokrasi e permet annan plis Bonn Gouvernans, La Transparan e Rann Kont.\nMsye Speaker, mon pa pou kapab terminen santous eleksyon Konsey Distrik. Lontan tinn ler. Mwan mon enn sa dimoun ki kwar e kin pouse en kantite pour desantraliz pouvwar e anmenn plis lotonomi o nivo labaz. Nou pe donn plis lotonomi lekol. Sa i fantastik. Lekol i dan nou kominote. Alors i tonm byen ki kominote antye i ganny osi son lotonomi se la kot Konsey Distrik i vin pli enportan e mon kontan ki eleksyon Konsey Distrik pe al fer boner lannen prosenn.\nNou pa kapab donn plis lotonomi lekol me Distrik limenn i ganny kontrole totalman par Governman Santral. Nou bezwen donn plis pouvwar e lotonomi bann zabitan pour zot zer zot distrik e adres bann defi e fer bann desizyon pli rasyonal e enklisiv e annan bann progranm pli adapte pou anmenn plis linite e pli bon fason viv dan nou bann kominote.\nMsye Speaker, nou Prezidan i reste fikse e atantif lo bezwen son Pep. I annan en bon leker, i pa rankinen, i pa anvi diviz nou e i napa naryen pou li revanze. Se Lavenir ki konte pou li.\nPep Seselwa, letan nou annan en bon Prezidan koumsa annou kit li la. Annou tyonbo li de (2) lanmen pa large. E annou vot pour li pou nou Lavenir. Annou Tenir Prezidan Faure, tre For, e pa large.


Diskour klotir Kongre ekstraordiner Parti Lepep par Prezidan James Michel le 8 avril 2017\nSekreter Zeneral – Prezidan Danny Faure,\nVis-Prezidan – Msye Vincent Meriton,\nDepite Sekreter Zeneral, Msye Peter Sinon,\nEn kongre i touzour en levennman markan dan lavi nou Parti. I reini nou. I donn nou loportinite pou nou diskite, debat, esanz lide dan en lanbyans lib, kordyal e fran. Souvannfwa osi i lokazyon pou nou antann ketzoz ki petet nou pa ti tro anvi tande. Me pli enportan ankor, en kongre se lokazyon pou nou resourse, rekonekte avek labaz parti, adopte serten rekomandasyon, rezolisyon, ki ede pou reoryant parti dan nouvo direksyon.\nSa Kongre Ekstraordiner i pa ti en leksepsyon. Apre ki mon’n ekout zot, apre ki mon’n swiv e partisip dan deba, mon krwar ki nou tou nou sorti la pli anrisi. Nou sorti la avek en nouvo dinamizm, avek en konbativite ranforsi. Nou sorti la osi avek en nouvo loptimizm, avek en konviksyon ferm, ki sa nouvo direksyon ki nou’n deside trase se sel flanbo lepep. E se sa flanbo Parti Lepep ki pou anmenn viktwar pour tou Seselwa.\nAnnou get lavenir, san oubliy nou pase. San oubliy nou pase revolisyoner. San oubliy nou prensip ek nou konviksyon.\nSak lepok i anmenn son prop konviksyon ek fason fer. Lepok i sanze. Dimoun osi i sanze. Pour lemeyer ou pour lepir. Lepok ki nou ladan i en moman eksepsyonel pour nou Parti. En moman determinan. En lepok ki pou determinen si Parti Lepep pou kontinyen reste relevan. Si nou pou kontinyen gid zenerasyon fitir. Reste sa vre parti pour lepanwisman pep Seselwa.\nTou i depan lo nou. Lo fason ki nou defann e promouvwar nou prensip ek nou konviksyon. Sa menm prensip ek konviksyon ki ti motiv nou granparan, nou paran, pou lite pour Lendepandans ek Liberasyon Sesel.\nAn 1964, kan Prezidan France Albert Rene ti lans SPUP lo Gordon Square, mon ti la. Son mesaz ti enpresyonn mwan. En mesaz laliberte. En mesaz emansipasyon. En mesaz dinyite, fraternite ek solidarite. En mesaz lazistis sosyal. Mon ti idantifye mwan avek sa parti. Ansanm, nou parti ti milite pour Lendepandans. E apre Lendepandans, mon ti parmi dan sa mouvman ki ti anmenn Liberasyon pour Sesel.\nMwan, mon’n touzour ganny enspire par sa bann prensip ek konviksyon. Se sa ki’n gid mwan toudilon mon lavi, e ki’n alabaz tou desizyon ek aksyon ki mon’n pran. Mon’n reste touzour lwayal anver sa bann konviksyon ek prensip ki ti alim sa ferver revolisyoner dan mon lavenn plis ki 40 an pase. Mon refize fer parey serten pe fer ozordi, serten ki niye tou zot responsabilite dan koudeta e dan gouvernman revolisyoner. Serten ki pe lav zot lanmen ozordi, parey Pilat. Mwan, mon asim mon responsabilite, avek lafyerte. Me mon osi rekonnet ki ti annan serten sirkonstans regretab. Mon pa pou rakont okenn zistwar, ni fer kwar mon ti naif.\nOzordi mon dir: wi, mon ti enn parmi bann revolisyonner ki ti partisip dan koudeta 1977. Personn pa ti fors mwan pou fer e defann larevolisyon. Mon ti fer li akoz mon ti krwar ki nou zanfan ti merit viv dan en meyer Sesel. Mon ti kwar ki tou zanfan Seselwa i merit annan menm drwa a ledikasyon. Mon ti kwar ki tou zanfan ti merit ne dan menm klas lopital e annan akse avek swen lasante parey toulezot. Mon ti krwar ki sa sistenm klas dan nou pei fodre ganny aboli. Mon ti kwar dan kapasite mon pei pour al pli lwen, pli o. Mon ti kwar ki redistribisyon later ti neseser. Mon ti kwar ki diskriminasyon – dan tou son laform – ti merit ganny aboli dan mon pei. Mon lanm ti’n epwize avek inegalite ek lamizer nwar dan mon pei. Parey bokou mon bann konpatriyot sa lepok, mon konviksyon ti telman for ki, a laz 33 zan, mon ti’n pare pou donn mon lavi pour liberasyon mon pei.\nLe 4 Zen 1977, detrwa zerdtan avan koudeta, Prezidan France Albert Rene ti donn nou en swa, e sa ki ti la e ankor vivan a rapel sa bann parol swivan: “Okenn zot la aswar ki santi zot pa pou kapab fer fas avek realite ki pou devan nou, sorti la konmela.”Ansanm, avek lezot ki ti la e ki ti krwar dan sa lakoz, dan sa revolisyon, mon ti reste. Ozordi, apre 40 an, apre tou sa gran sanzman, apre tou sa bann transformasyon ki Seselwa i’n fer ansanm, mon pare pou defann mon aksyon. Ziz mwan, trenn mwan devan bann tribinal ki zot pe esey kree, zet mwan dan prizon, me mon prensip i pli for ki tou zot manev, ki tou zot mansonz. Ou kapab anprizonn en dimoun me ou pa kapab anprizonn son konviksyon ek son lespri. Zanmen zot pou kapab detri mon krwayans dan le 5 Zen. En kwrayans ki mon ankor pe soutenir e mon pe defann ozordi. Mon pe koz lo en konviksyon ki’n ankre e ki mon pou mor avek.\nLe 5 Zen 1977 ti neseser. Lepok, sitiyasyon ek sirkonstans ti demande ki nou ti fer li. Akoz si nou, bann revolisyonner, nou pa ti’n fer li, Seselwa pa ti pou kot nou ete ozordi.\nOzordi, an 2017, konzonktir politik i’n sanze. I egzize ki nou met dekote tou fakter ki kapab kree divizyon dan nou pei. Dan sa konteks, mon konpran desizyon Prezidan Faure.\nNou dan en nouvo lepok. E nou parti i bezwen fer fas a bann defi spesifik sa nouvo lepok. Kote nou parti i ete ozordi? Ler nou get otour nou, nou bezwen annan kouraz admet nou defayans. Admet nou febles. Se nou febles ek nou defayans ki’n anmenn nou la kot nou ete ozordi. Dan serten ka, se laswaf pouvwar. Lanbisyon personnel. Traizon nou prensip, prensip parti. Labandon nou prop dimoun ki’n toultan siport nou.\nDan nou refleksyon profon, ki nou konstate? Pour premye fwa dan 3enm Repiblik, Parti Lepep i trouv li koman en parti minoriter dan Lasanble Nasyonal! Se sa larealite. Nou pe fer fas avek bokou latak personel, mansonz, ek kalomni, ek lipokrizi Lopozisyon. Ozordi konmsi se zot ki pli gran defanser lademokrasi ek latransparans. Ozordi, zot oule detri pou rekonstri. Deza nou pe konmans vwar kot leta-dedrwa, nou konstitisyon, i an menas. Ptiapti, serten parmi zot, zot pe esey transform Sesel dan en pei kot ni Konstitisyon ni lalwa pa pou ganny respekte. Zot pe fer li dan zot lentere personnel, dan zot lentere egois. Respe pour bann lenstitisyon pe vin en fars. Mesaz vyolans ek vanzans pe komans fer lefe dan nou kominote ek bann lekol. Eski se sa ki nou oule pour nou zanfan? Pour nou pei?\nFas-a demagozi, laenn, lipokrizi, traizon... nou annan en zouti pwisan. Sa se nou konviksyon ek nou prensip. Nou rezilyans koman en parti politik. Lanmour pour nou pep, ek sipor nou pep. Annou pa bliye osi ki gouvernman ki pe diriz sa pei se en gouvernman Parti Lepep. Zanmen souzestim nou kapasite ek nou lafors!\nPli gran lafors politik dan nou pei se Parti Lepep. I pou vin pli for si nou tou nou met nou volonte, nou determinasyon dan sa lalit ki devan nou. Mazin byen: nou Parti, nou pei, i pli gran ki nou tou.\nNou pa pou zanmen kapitile!\nNou dan Parti Lepep nou pa pou les nou pei ganny pran an otaz. Nou pou debout ferm, kot-a-kot, pou konbat sa bann manigans politik. Sa i demann en zefor redouble delapar nou tou. Mon dir zot ozordi: annou sorti dan nou lakok. Annou al ver nou dimoun. Annou al ver nou dimoun ki’n toultan avek nou, me ki dernyerman i’n vot kont nou. Akoz? Serten ti oule sanzman, san konnen ki kalite sanzman zot ti oule, oubyen ki sanzman pou anmenn zot. Serten ti fristre, petet akoz nou linaksyon ou larogans. Serten ankor i’n tonm dan pyez Lopozisyon ek zot fo promes. Zot pe regrete ozordi. Mon dir zot klerman ozordi: se nou dimoun. Se selman Parti Lepep ki annan zot lentere aker.\nZot ava rapel ki pli boner nou ti organiz en seri retret dan tou distrik an preparasyon pour sa Kongre. Sa bann retret i’n permet nou dimoun koz fran e libreman lo tou sa ki zot ti annan lo zot leker. Kongre ozordi i’n pran an konsiderasyon zot sizesyon ek rekomandasyon. Se bann sizesyon ek rekomandasyon tre valab ki form parti dezisyon ek rezolisyon sa Kongre. Ansanm avek lezot desizyon ek rekomandasyon ki nou’n pran ozordi, zot pou vin labaz travay komite ki nou’n etabli lo reorganizasyon, reoryantasyon ek modernizasyon Parti. Sa set an antisipasyon Kongre Ordiner ki pou per pli tar sa lannen.\nLer ou’n donn tou sa ki ou’n kapab donnen; ler ou’n ariv a en serten laz ki demande ki ou pran ankor plis swen ek ou lasante, e parey sanson i dir, lalimyer lavi pe komans asonbri, ki i reste pour en dimoun fer? Mon’n osi fer refleksyon lo mon parkour koman Prezidan Larepiblik pandan sa 12 dernyen lannen. Prezidans Larepiblik i en latas serye. I en responsabilite lour e frazil ki ou viv avek toulezour.\nSouvan, ou santi ou kwense. Ou bezwen navig kont serten kouran, serten tandans, ki al kont ou stil travay. Parfwa menm, ou lanmen i anmare e ou bezwen pas en bonpe letan pou delarg sa bann nen. Me dan tou sa bann sitiasyon, se lentere siprenm ki gid ou. Se lentere lepep ki gid ou e fer ou azir avek determinasyon, konviksyon ek kouraz, pe-enport ki leres i panse.\nMon pa ti ava swete ki mon sikseser i pas atraver serten leskperyans ki mon ti pas ladan. Mon pa ti ava swete ki i gaspiy son letan pou delarg nen. Sak dirizan i annan son prop stil travay, son fason fer. Nou devre rekonnet e aksepte sa. An menm-tan, en dirizan responsab, ki annan lasazes ek kouraz, i devret rekonnet bann sinny ki son letan pe fini e prepar son siksesyon\nSa i form parti mon prensip. Se pour sa rezon ki zanmen mon pou fer travay Prezidan Faure difisil.\nNou tou nou prodwi nou lepok, e nou evolye avek letan ki sanze. Letan i’n arive pour nou anmenn ankor plis sanzman dan nou Parti. I bezwen en renouvo. I bezwen en nouvo zenerasyon dirizan ki pou diriz li dan sa nouvo lepok. Nou bezwen fer fas avek sitiasyon. Mon konpran lapros ki Prezidan Faure ek son lekip pe pran. En nouvo lepok, en nouvo sitiasyon. En nouvo stil gouvernans.\nDesizyon ki Prezidan Faure pe pran i larzman dan konteks sa nouvo lepok. I pe esey kas sa polarizasyon ki’n toultan egziste dan politik Sesel. Me pour sa arive, ou bezwen en lentansyon senser de lot kote. En ponnyen-de-men i kapab arive zis si de lanmen i zwenn ansanm. En lanmen tousel pa kapab donn en ponnyen-de-men. Nou Parti i reste ouver, me nou bezwen reste ini, for e vizilan.\nMon parkour i’n long, tre epwizan parfwa. Mon’n donn bokou sa pei. Mon’n ganny bokou leksperyans. Mon’n osi perdi bokou. Me mon’n fer li avek loner, lonekte, meyer lentansyon ek en konsyans kler. Me kondisyon, desten imen, i dikte ki tou ketsoz i annan en lafen.\nOzordi nou bezwen en lekip zenn, renouvle, ki pou kontinyen travay ansanm an etrwat kolaborasyon e an armoni total. Nou annan sa bann talan, sa konpetans, sa devouman dan Parti Lepep e dan Gouvernman Lepep.\nDan lentere nou Parti, ler n’arive pou mwan pas larelev. Lentere Parti, lentere nou pei, i pli gran ki nou tou. Se pep Seselwa ki pas avan tou. Alors mon anons zot formelman mon desizyon pou pa debout koman kandida prezidan Parti dan prosen Kongre. Dan sa kongre, se zot ki pou elekte nouvo Komite Santral.\nSepandan, mon oule reasir zot: mon pou toultan avek lepep Seselwa. Mon pou toultan SPUP, SPPF Parti Lepep. Mon pa pou zanmen trai mon prensip ek mon konviksyon. Se zisteman akoz mon kontan mon Parti ek sa pep ki’n krwar dan mwan ki mon’n deside ki ler n’arive pou les en nouvo zenerasyon diriz desten nou Parti ek nou pei. Dan Sesel, se Parti Lepep ki vre parti sanzman.\nE set avek lafyerte, avek loner ek en konsyans kler ki mon sed zot laplas. Mon pou donn zot tou mon sipor dan mon kapasite personnel.\nMon swe se ki sa nouvo zenerasyon i anmenn Parti Lepep lo en lot some grander ek lakonplisman, pour byennet tou Seselwa. Mon swete ki sa nouvo zenerasyon dirizan Parti Lepep i enspir e motiv kad nou parti pou fer ankor plis dibyen pour nou pei. Mon swete ki dan sa nouvo direksyon dan nou Parti, napa plas pour traizon, lipokrizi ek zalouzi.\nFodre zanmen Parti Lepep i abandonn son prensip. Son lalit pour lazistis sosyal. Pour legalite. Solidarite. Dinyite son pep. Pour souvrennte nou pei. Mon reste optimis ki nou Parti pou reste pli for ki tou sa bann mouvman ki pe esey detri nou. Kapitilasyon pa en opsyon. Nou pa ti travay sitan dir e sakrifye sitan bokou pou nou apre met nou pei ek desten sa pep dan lanmen bann ki, atoupri, i oule aboli nou aki ek lakonplisman pep Seselwa.\nPa zanmen les sa arive.\nMilitan Lepep, leve! Lalit i kontinyen!


Sa pli gro pri ki mon’n gannyen, en zwer tenis profesyonnel\nLIR AN Abua Afrikaans Albanian Amharic Arabic Arabic (Lebanon) Armenian Azerbaijani Baoule Bashkir Bassa (Cameroon) Belize Kriol Bicol Bislama Boulou Brazilian Sign Language Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Croatian Czech Danish Dutch Ecuadorian Sign Language Edo Efik English Estonian Ewe Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Japanese Kabuverdianu Kamba Kannada Kikaonde Kikuyu Kiluba Kinyarwanda Kirghiz Kirundi Korean Kreol Seselwa Kwanyama Latvian Lingala Lithuanian Luganda Macedonian Malagasy Malay Malayalam Maltese Mambwe-Lungu Maya Mingrelian Mongolian Moore Myanmar Nahuatl (Northern Puebla) Ndebele (Zimbabwe) Nepali Norwegian Nzema Okpe Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Portuguese (Portugal) Punjabi Punjabi (Roman) Quechua (Cuzco) Quichua (Imbabura) Rarotongan Romanian Romany (Macedonia) Romany (Macedonia) Cyrillic Russian Sango Sepedi Serbian (Cyrillic) Serbian (Roman) Setswana Shona Sidama Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tojolabal Tsonga Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba Zapotec (Isthmus) Zulu\nSa pli gro pri ki mon’n gannyen\nRakonte par Veli Paloheimo\nPEI NATAL: FINLAND\nLEPASE: Zwer tenis profesyonnel\nMon ti grandi dan en landrwa trankil an deor lavil Tampere, Finland. Mon fanmir pa ti vreman relizye, me zot ti apresye valer ledikasyon ek lapolites. Mon manman i Alman e ler mon ti ankor pti, tanzantan mon ti pas letan dan was Lalmanny kot mon bann granparan ti reste.\nDepi pti pti, mon ti kontan sport. Anmezir ki mon ti pe grandi, mon ti fer tou sort kalite sport, me ler mon ti ganny 14 an, mon ti deside pour konsantre lo zwe tenis. Ler mon ti ariv 16 an, mon ti pe deza antrenn de ou trwa fwa par zour. Mon ti annan de sesyon lantrennman profesyonnel e tar dan apremidi mon ti antrenn lo mwan menm. Mon ti enpresyonnen avek bann diferan laspe sa sport e pour mwan, zwe tenis ti en fason kot mon ti teste mon lekor mantalman e fizikman. Menm si mon ti kontan pas letan avek mon bann zanmi pour pran en labyer tanzantan, mon pa ti zanmen dan problenm akoz drog ek lalkol. Mon ti viv mon lavi zis pour tenis e sa ti mon priyorite.\nMon ti konmans partisip dan bann konpetisyon ATP ler mon ti annan 17 an. * Apre ki mon ti’n ganny serten sa bann konpetisyon, mon ti vin popiler o nivo nasyonal. A laz 22 an, mon ti parmi sa 50 pli bon zwer tenis dan lemonn.\nPour plizyer lannen, mon ti vwayaz partou dan lemonn pour zwe tenis profesyonnel. Menm si mon ti vwar bann landrwa ekstraordiner, mon ti vin okouran konsernan bann problenm ki egziste dan sa lemonn, parey krim, labi drog ek bann problenm lanvironnman. Par egzanp, ler nou ti Leta-z-ini, nou ti ganny dir pour pa vizit serten landrwa akoz i ti annan en kantite krim dan sa bann landrwa. Tousala ti fatig mwan. Deplis, menm si mon ti pe fer en keksoz ki mon ti kontan, a lafen dizour, mon pa ti santi okenn satisfaksyon.\nMon girlfriend ki apel Sanna ti’n konmans etidye Labib avek Temwen Zeova. I ti fer mwan riye ler mon ti vwar ki i ti en dimoun relizye, me mon pa ti anpes li etidye. An 1990 nou ti marye e son lannen apre, Sanna ti batize konman en Temwen Zeova. Mwan, mon pa ti konsider mwan konman en dimoun relizye, me mon ti krwar ki i annan en Bondye. Mon ti rapel ki mon granmanman ki reste Lalmanny ti kontan lir Labib e i ti menm montre mwan ki mannyer pour fer lapriyer.\nEn zour, nou de Sanna nou ti vizit en koup Temwen Zeova. Msye sa madanm ki apel Kari, ti montre mwan sa profesi konsernan “bann dernyen zour.” (2 Timote 3:1-5) Sa ti enpresyonn mwan parski i ti fer mwan konpran akoz keksoz i sitan mal dan lemonn. Sa zour, nou pa ti kontinyen koz plis lo larelizyon. Par kont, depi sa moman, mon ti konmans annan bann konversasyon lo Labib avek Kari e tou sa ki mon ti aprann ti fer sans. Vi ki mon ti toultan bizi e pe souvan vwayaze, i ti difisil pour nou zwenn regilyerman, me Kari pa ti bes lebra. I ti ekri bann let pour reponn bann kestyon ki mon ti’n demande pandan letid. Labib ti donn mwan bann larepons lozik pour bann kestyon pli o profon dan lavi e ptitapti mon ti konmans konpran son mesaz, setadir, ki Rwayonm Bondye ki pou akonpli plan Bondye. Ler mon ti aprann ki non Bondye i Zeova e konpran sa ki i’n fer pour nou, sa ti fer en gran lefe lo mwan. (Psonm 83:18, NWT) Sa ki ti enpresyonn mwan plis ti sa ranson ki pa ti zis en formalite, me en fason ki Bondye in demontre son lanmour pour nou. (Zan 3:16) Mon ti osi aprann ki mon annan sa posibilite pour vin zanmi Bondye e pour viv pour touzour dan en paradi kot pou annan lape. (Zak 4:8) Mon ti konmans demann mon lekor, “Ki mannyer mon kapab montre ki mon rekonesan?”\nMon ti konmans reflesi seryezman lo ki mannyer mon ti pe viv mon lavi. Mon ti pe aprann dan Labib ki ou ganny bokou lazwa ler ou donnen e mon ti santi sa dezir pour partaz mon krwayans avek lezot. (Akt 20:35) Konman en atlet profesyonnel, mon pa ti dan lakour pour apepre 200 zour par an akoz mon ti pe partisip dan bann konpetisyon. Mon ti pe konsantre zis lo mwan, mon progranm lantrennman ek mon karyer dan plas nou lavi fanmir. Mon ti realize ki mon ti bezwen fer en sanzman.\nMon ti konnen ki aret en bon karyer dan sport pour bann rezon relizye ti pou en desizyon ki bokou dimoun pa ti pou konpran. Me loportinite pour konn Zeova pli byen e pour ganny lavi eternel ti en keksoz ki annan plis valer ki nenport ki pri ki mon ti pou kapab gannyen dan zwe tenis. Alor, i ti fasil pour deside ki mon bezwen fer. Mon ti deside pour pa fatig mwan avek sa ki dimoun i kapab dir, sa ti en desizyon ki mwan mon ti bezwen fer. En verse Labib ki espesyalman ankouraz mwan pour reziste sa kalite presyon ti Psonm 118:6: “Si [Zeova] i lo mon kote, mon pa per nanryen. Ki en zonm i kapab fer mwan?”\nApepre sa menm letan, serten sponnser ti ofer mwan en kontra pour zwe tenis kot mon ti pou ganny byen peye e san okenn traka pour plizyer lannen. Me, mon ti’n fini fer mon desizyon, alor mon pa ti aksepte sa kontra e finalman mon ti aret zwe tenis dan bann konpetisyon ATP. Mon ti kontinyen etidye Labib e le 2 Zilyet 1994, mon ti batize konman en Temwen Zeova.\nDan mon ka, i pa ti en sityasyon trazik dan mon lavi ki ti fer mwan mazin Bondye. Osi, mon pa ti konsider mwan konman en dimoun ki ti pe rod laverite. Mon ti santi ki mon ti annan en bon lavi e ki mon pa ti pe ekspekte plis ki sa. Me, san ekspekte, ou ti a krwar ki laverite ki dan Labib ti pe esper mwan pour trouv li, mon ti vwar ki i ti annan bann keksoz pli enportan dan lavi e mon lavi in vin bokou pli meyer ki mon ti’n kapab imazinen! Nou fanmir i pli solid e pli ini ki oparavan. Mon vreman ere ki mon trwa garson in swiv dan mon lepa, pa konman bann sportmen me konman bann Kretyen.\nMon ankor kontan zwe tenis. Pandan tou sa bann lannen mon’n kapab ganny mon lavi par fer bann travay ki annan pour fer avek tenis, par egzanp, konman en lantrener ek manedyer. Me mon nepli depan lo sport. Avan, mon ti pe pas en kantite letan antrennen pour vin en sanpyon dan tenis. Aprezan, mon dan servis a plen tan, mon kontan pour servi mon letan pour ed lezot aprann e aplik sa bann prensip Labib ki ti sanz mon lavi. Mon ganny sa pli gran lazwa par fer mon relasyon avek Zeova mon priyorite e pour partaz avek lezot sa lespwar pour en meyer lavenir.—1 Timote 6:19.\n^ par. 3 ATP i vedir Association of Tennis Professionals. Sa lasosyasyon ti responsab pour organiz bann tour pour bann zwer profesyonnel zonm. Tour ki ATP i organize i enkli plizyer konpetisyon profesyonnel kot en zwer ki ganny en konpetisyon i ganny bann pwen ek pri larzan. Lakantite pwen ki en zwer i gannyen dan bann konpetisyon i determin son plas dan lalis bann pli bon zwer dan lemonn.\nI ti paret konmsi mon ti annan tou sa ki mon ti anvi\nStéphane ti en zenn mizisyen ki ti fer bokou sikse e ki ti vreman popiler me i pa ti ere i i ti santi konmsi i ti annan en vid anndan li. Ki mannyer i ti trouv sa vre boner e annan en bi dan lavi?\nSamuel Hamilton ti donn tou son letan bann sport profesyonnel me en letid Labib ti sanz son lavi.\nPartaze Partaze Sa pli gro pri ki mon’n gannyen\nijwcl lartik 5


Lekel Zob? | Leson Labib pour zanfan\nDan pei Ouz, i ti annan en zonm ki ti ador Zeova. I ti apel Zob. I ti vreman ris e i ti annan en gran fanmir. I ti en bon dimoun e i ti kontan ed bann pov, bann madanm ki zot msye in mor e bann zanfan ki napa paran. Me vi ki Zob ti fer sa ki byen, eski savedir i pa ti pou zanmen ganny okenn problenm?\nZob pa ti konnen, me Satan ti pe vey li. Zeova ti dir Satan: ‘Eski ou vwar mon serviter Zob? Napa personn parey li lo later. I ekout mwan e i fer sa ki byen.’ Satan ti reponn: ‘Byensir Zob i obei ou. Ou protez li e beni li. Ou’n donn li later ek zannimo. Pran tousala avek li e i pou aret ador ou.’ Zeova ti dir: ‘Ou kapab teste Zob. Me ou napa drwa touy li.’ Akoz Zeova ti les Satan teste Zob? Parski i ti asire ki Zob ti pou reste fidel.\nSatan ti servi diferan maler pour teste Zob. Premyerman, Satan ti fer bann dimoun Sabeen vol bef ek bourik Zob. Apre dife ti touy tou bann mouton Zob. Dimoun Kaldeen ti vol son bann samo. Son bann serviter ki ti pe vey sa bann zannimo ti ganny touye. Apre sa, pli gran maler ti arive. Tou bann zanfan Zob ti mor ler sa lakaz kot zot ti pe fete ti tonm lo zot. Zob ti vreman tris, me i pa ti aret ador Zeova.\nSatan ti anvi fer Zob soufer plis ankor. Alor, i ti fer li ganny en ta gro klou partou lo son lekor. Zob ti dan en kantite douler. I pa ti pe konpran akoz tou sa bann keksoz ti pe ariv li. Kantmenm sa, Zob pa ti aret ador Zeova. Bondye ti vwar tousala e i ti vreman kontan ki Zob ti reste fidel.\nApre, Satan ti anvoy trwa zonm pour teste Zob. Zot ti dir li: ‘Manke ou’n fer pese e ou pe esey kasyet. Prezan Bondye pe pini ou.’ Zob ti dir: ‘Mon pa’n fer nanryen mal.’ Me apre sa, Zob ti konmans krwar ki Zeova ki ti pe fer li ganny tou sa bann problenm. I ti dir ki Bondye ti pe azir dan en fason enzis anver li.\nEn zenn onm ki apel Eliou ti pe ekout sa ki zot ti pe dir. Apre i ti dir: ‘Tou sa ki zot in dir i mal. Zeova i pli gran ki sa ki nou kapab konpran. I pa pou zanmen fer okenn keksoz mal. I vwar tou keksoz e i ed dimoun ki dan problenm.’\nApre, Zeova ti koz avek Zob. I ti dir li: ‘Kot ou ti ete ler mon ti fer lesyel ek later? Akoz ou dir mon enzis? Ou koze, me ou pa konnen ki’n arive.’ Zob ti aksepte ki i ti mal e i ti dir: ‘Mon’n fer en fot. Mon ti’n tann koz lo ou me la mon vreman konn ou. Napa nanryen ki enposib pour ou. Pardonn mwan pour sa ki mon’n dir.’\nApre sa, Zeova ti fer Zob revin byen e i ti donn li bokou plis keksoz ki avan. Zob ti viv lontan e ere. Zeova ti beni Zob akoz i ti obei li menm si i pa ti fasil. Eski ou parey Zob? Eski ou pou kontinyen ador Zeova menm si i difisil?\n“Zot in tann koz lo landirans Zob. Zot in vwar ki mannyer Zeova ti beni li finalman.”—Zak 5:11\nKestyon: Ki mannyer Satan ti teste Zob? Ki mannyer Zeova ti rekonpans Zob?\nEn lentrodiksyon liv Zob\nTou bann dimoun ki kontan Zeova pou ganny teste. Sa resi lo lavi Zob i donn nou konfyans ki nou kapab gard nou lentegrite e siport souvrennte Zeova.


Mesaz Minis Vincent Meriton alokazyon Lazournen Enternasyonal Volontarya-‘Vin devan e ofer sa ki nou kapab kontribye pour fer en diferans pozitiv dan lavi lezot’\n«Lannen pase, Sesel ti konmans bann demars pour en revolisyon sosyal avek lansman linisyativ renesans sosyal par Prezidan James Michel. Depi sa nou’n travers en parkour atraver en seri dyalog ek konsiltasyon ki’n abouti dan en plan nasyonal renesans sosyal ki donn nou direksyon ver en nouvo Sesel.\n«Sikse progranm renesans sosyal i depann an pli gran parti lo volontarya. Nou bezwen volonter, dimoun ki pare pour donn en koudmen sa ki’n tonbe pour remet zot lo zot lipye. Nou bezwen volonter pour anpes tonbe sa bann ki’n ariv obor presipis. Nou bezwen volonter pour form en lankadreman ki a permet bann ki pe viv en lavi normal kontinyen viv byen.\n«Nou annan en kantite dimoun dan lasosyete ki ranpli avek leksperyans, konpasyon ek zenerozite ki anvi donn en pe zot letan pour fer ladiferans dan lavi enn zot frer ou ser ki’n viktim oubyen ki kapab vin viktim bann fleo sosyal. I osi annan bann ki byen ekipe pour siport lafanmir pour epanouir e ranforsi labaz nou sosyete.\n«Toulezour nou vwar bann dimoun konpetan ki ankor byen for pe pran zot retret apre plizyer lannen dan lanplwa. Sa se bann resours presye ki nou kapab servi pour akonpli sa travay nob ki nou annan devan nou.\n«Selebre volontarya! Sa i donn nou lokazyon pour salye zefor e dir mersi sa plizyer mil dimoun dan LUNGOS, bann legliz, bann mouvman sportif, dan bann mouvman distrik ki donn zot sipor san kondisyon pour anmenn en sanzman dan lavi serten endividi, lafanmir oubyen lakominote.\n«En lot fason selebre volontarya se vin devan e ofer sa ki nou kapab kontribye pour fer en diferans pozitiv dan lavi lezot. Volonter i enplike dan pratikman tou laspe servis dan tou domenn lavi imen.\n«Volontarya i enplik bokou plis ki zis bann volonter ki lo teren. I osi annan en larme bann endividi ki bezwen kordin travay, donn lantrennman e asir plizyer laspe lozistik bann mouvman volonter. I enportan fer zot rapel ki lespri volontarya i ganny ranforsi par zot e nou dir zot osi en gro mersi.\n«Sikse tou sa ki nou fer i depann lo bon kordinasyon tou nou bann mouvman volonter e nou bann lider dan lakominote. Nou pa pou zanmen ase dir zot mersi pour zot bonte, bonn volonte ek limanite. Mersi e bonn fet.»


Dan Lasanble Nasyonal Plan in fini drafte pour devlop lagrikiltir lo Coetivy -Seychelles Nation\nDan Lasanble Nasyonal Plan in fini drafte pour devlop lagrikiltir lo Coetivy |26 March 2022\nMinis pour Lagrikiltir, Sanzman Klima ek Lanvironnman, Flavien Joubert, in dir ki devlopman lagrikiltir lo bann zil i deza dan plan gouvernman kot diskisyon avek diferan partener in deza konmanse.\nI dir i annan plan ki’n fini drafte pour devlop lagrikiltir lo Coetivy e i deza annan bann vizit ki’n ganny fer pour evalye e siport devlopman sa proze.\nI dir diskisyon ant bann fermye avek IDC (Lakonpannyen Devlopman Zil) pa ti pe mars tro byen lo konmansman akoz ti annan blokaz pour fer avek bann dezakor lo serten kondisyon ki ti pe ganny aplike parey fason later pou ganny lease, akse lo zil si pour zis par bato IDC ou si lezot bato prive pou annan drwa monte desann lo sa zil, si gouvernman i devret antre pour siport serten gro lenvestisman par egzanp pour en jetty, landing site parmi lezot pwen.\nMe Minis Joubert i dir departman lagrikiltir in travay avek sa 2 parti pour asire ki sa linisyativ i kontinyen bouze e aktyelman IDC in soumet son bann kondisyon ki pou aplikab pour bann fermye ki pou enplike dan devlopman sa proze e sa i enkli akse avek later ek delo, transportasyon, bann fasilite ek servis pour siport sa bann devlopman.\nMinis i dir sa ki enportan aprezan se pour fer sir zot annan en dokiman ki eksplik byen kler tou bann keksoz ki aplikab pour sa aktivite lo zil pour fer ki nenport ki endividi ki anvi travay anba sa lankadreman i kapab fer li.\nI’n fer resorti ki son minister ti ava voudre sa lannen vwar omwen en proze demare lo zil kot dimoun ti ava konmans konpran fason ki keksoz pou ganny fer lo zil.\nMinis Joubert ti donn tou sa bann lenformasyon dan Lasanble Nasyonal sa semenn letan i ti pe reponn en kestyon par MNA pour Mont Buxton Gervais Henrie.\nSon kestyon orizinal ti konm swivan: “Eski Minis pour Lagrikiltir i kapab dir Lasanble Nasyonal ki zistans plan pour ankouraz bann fermye Seselwa devlop lagrikiltir lo en gran lesel lo bann zil elwannyen in arive ?\n“Nou pou byento zwenn avek bann fermye ki’n enterese pour ganny zot reaksyon lo sa bann kondisyon e konstat zot nivo langazman e sirtou pour adres bann pwen kot i ankor annan bann diferans. Me nou ti ava voudre kapab travay avek sa bann fermye e finalman tonb dakor ansanm avek IDC lo tou sa bann kondisyon pour nou kapab bouz devan e konmans devlopman proze lo teren,” Minis Joubert in dir.\nMinis Joubert in osi fer resorti ki i annan fermye ki’n konmans diskisyon endividyel avek IDC, en keksoz ki i dir zot osi ankouraze e demann sipor sa lakonpannyen dan sa demars.\nI dir dapre lenformasyon i annan plis ki en fermye ki’n apros IDC e ki enterese pour zot demar en proze lagrikiltir lo zil Coetivy.\nMinis Joubert in osi koz lo en linisyativ pour angaz bann zenn fermye pour fer zot work placement lo zil pour permet zot pli byen konpran realite e ganny leksperyans travay anba bann kondisyon ki egziste lo zil e pour ki zot pa ava ganny entimide par sa kalite proze e ki zot ava vreman enterese fer en karyer dan sa sekter.\n“Deza i annan en group etidyan ki pe fer sa leksperyans lo zil Desroches ki tre ankouraze e ki pe montre bann bon rezilta. Nou plan i ki leksperyans travay lo bann zil i vin en keksoz regilye dan progranm edikasyonnel lenstiti letid lagrikiltir,” Minis Joubert in fer resorti.\nI’n osi dir ki IDC lo son kote pe fer nouvo lenvestisman dan prodiksyon legim e osi lavyann e sa i enkli dan fasilite labatwar.\nMinis in osi dir ki deza IDC pe vwar demann pour prodiksyon ek prowi ki pe ogmante.\nMinis Joubert in fer resorti ki letan IDC i demar son bann lenvestisman sa i ekspekte azout en bon poursantaz lavyann poul e osi pork lo marse lokal.\nI dir ki ti ava byen si plitar IDC limenm ti a kapab enterakte avek bann manm Lasanble e donn zot e osi manm piblik plis detay lo son bann plan ek proze.


Biografi: Benediksyon dan letan “favorab ou pa favorab” | Letid\nBenediksyon dan letan “favorab ou pa favorab”\nRakonte par Trophim Nsomba\nMON ti ne an Mars 1930, dan vilaz Namkumba o bor lavil Lilongwe dan sa pei ki ozordi i apel Malawi e mon fanmir ti dan laverite. Mon ti dedye mon lavi avek Zeova e batize an 1942 dan enn nou bann zoli larivyer. Apre sa, pour 70 an mon’n determinen pour “anons Laparol, ensiste dan tou lokazyon ki prezante, favorab ou pa favorab” zis parey zapot Pol ti demann Timote pour fer.—2 Tim. 4:2.\nPremye vizit ki Frer Nathan Knorr ek Milton Henschel ti fer Malawi konmansman lannen 1948 ti ankouraz mwan pour servi Zeova a plen tan. Mon ankor rapel sa bann lankourazman ki nou ti gannyen par bann reprezantan biro prensipal Temwen Zeova Brooklyn, New York. I ti annan plis ki 6,000 nou pe debout dan en laplenn kot ti annan labou pe ekout diskour ankourazan Frer Knorr ki ti annan pour tit “Permanent Governor of All Nations” (En Gouverner permanan pour tou nasyon).\nLer mon ti zwenn Lidasi, en zoli ser ki ti’n grandi dan en fanmir ki Temwen, mon ti aprann ki li osi i ti anvi pran servis a plen tan. Nou ti marye an 1950 e an 1953 nou ti’n fini ganny de zanfan. Menm si nou ti annan bokou responsabilite familyal nou ti deside ki mon ti pou kapab konmans fer pionye ordiner. De-z-an pli tar, mon ti ganny demande pour servi konman pionye spesyal.\nPa bokou letan apre, mon ti ganny sa privilez pour vizit bann kongregasyon konman en sirveyan rezyonal. Gras a sipor Lidasi, mon ti kapab pran swen avek bezwen materyel ek spirityel nou fanmir anmezir ki mon ti pe fer sa travay. * Me i ti nou rev ki nou tou le de nou servi Zeova a plen tan. Par byen organiz nou e avek korperasyon nou bann zanfan, Lidasi ti kapab konmans servis a plen tan an 1960.\nBann lasanble ti ranforsi nou pour bann persekisyon ki nou ti pou rankontre\nNou’n apresye sa bann bon moman pour servi nou bann frer ek ser dan diferan kongregasyon. Dan nou servis nou ti ganny sans pour travay dan teritwar bann zoli Montanny Mulanje ki dan sid, ziska o bor Lak Malawi ki travers preski rezyon les antye sa pei. Nou ti vwar ki ptitapti lakantite proklanmater ek kongregasyon ti ogmante dan bann rezyon kot nou ti pe servi.\nAn 1962 nou ti asiste sa lasanble distrik ki son tenm ti “Courageous Ministers” (Bann predikater kouraze). Ler mon rapel sa bann moman spirityel, mon realize ki zot ti ranforsi nou lafwa e prepar nou tou Malawi pour fer fas avek bann moman difisil ki ti pou vini. Son lannen swivan, Frer Henschel ti vizit Malawi ankor enn fwa e en lasanble spesyal ti ganny fer an deor lavil Blantyre e apepre 10,000 dimoun ti asiste. Sa lasanble ti donn nou kouraz pour fer fas avek bann difikilte ki nou ti pou rankontre.\nBANN LETAN KI PA FAVORAB I KONMANSE\nNou travay ti ganny enterdi e gouvernman ti konfiske propriyete biro brans\nAn 1964 bann Temwen ti ganny persekite akoz zot ti refize pour pran par dan bann aktivite politik. Plis ki 100 Lasal Rwayonm e plis ki 1,000 lakaz bann Temwen ti ganny detri. Me nou ti kapab kontinyen vizit bann kongregasyon ziska an 1967 kot gouvernman ti enterdi bann Temwen Zeova Malawi. Biro brans Blantyre ti ganny konfiske, bann misyonner ti ganny deporte e bokou frer ek ser laba, enkli nou de Lidasi, nou ti ganny met dan prizon. Apre ki nou ti’n ganny large, nou ti kontinyen vizit bann kongregasyon me dan en fason diskre.\nEn zour an Oktob 1972, apepre 100 dimoun ki ti form parti en mouvman politik ki ti apel Malawi Youth League ti pe vin kot nou reste. Me enn parmi zot ti tay devan e vin dir mwan al kasyet akoz zot ti pe fer plan pour vin touy mwan. Mon ti dir mon madanm ek zanfan al kasyet dan en touf bannann ki ti lanmenm dan bor. Apre sa, mon ti taye e mont dan en gro pye mang. Anler lo sa pye, mon ti vwar kot nou lakaz ek tou sa ki nou ti annan ganny detri.\nLakaz bann frer ti ganny brile akoz zot pa ti pran par dan bann zafer politik\nAnmezir ki persekisyon ti entansifye Malawi, plizyer milye nou ti kit pei. Nou fanmir ti reste dan en kan refizye dan was Mozanbik ziska an Zen 1974. Sa letan, nou de Lidasi nou ti ganny demande pour servi konman pionye spesyal Dómue, Mozanbik o bor lafrontyer Malawi. Nou ti kontinyen dan sa servis ziska 1975 kan Mozanbik ti ganny son lendepandans avek Portigal. Apre, ansanm avek lezot Temwen nou ti ganny forse pour retourn Malawi kot i ti ankor annan persekisyon.\nApre ki nou ti’n retourn Malawi, mon ti ganny anvoye pour servi konman sirveyan rezyonal dan lavil Lilongwe, kapital Malawi. Malgre persekisyon ek tou sa bann difikilte, lakantite kongregasyon ti ogmante dan bann rezyon kot nou ti pe servi.\nEKSPERYANS SIPOR ZEOVA\nEn fwa, nou ti al dan en vilaz kot ti annan en renyon politik ki ti pe ganny fer. Serten siporter sa parti politik ti dekouver ki nou ti Temwen Zeova e zot ti fer nou asiz avek bann zenn ki ti manm en mouvman politik ki ti apel Malawi Young Pioneers. Nou ti sipliy Zeova dan lapriyer pour demann li son led ek gidans dan sa sityasyon difisil. Kan sa renyon ti fini zot ti konmans bat nou. Ler nou ti pe ganny bate en madanm en bon pti laz ti taye e kriye: “Les zot trankil silvouple! Sa zonm i garson mon frer. Les li kontinyen son larout!” Sa enn ki ti ansarz sa renyon ti dir: “Les zot ale!” Nou pa asire ki sa madanm ti annan antet vi ki i pa ti fanmir avek nou. Nou santi ki Zeova ti’n bezwen tann nou lapriyer.\nAn 1981 nou ti zwenn ankor avek serten manm dan Malawi Young Pioneers. Zot ti pran nou bisiklet, bagaz, bwat kartron liv ek bann dokiman enportan konsernan bann frer ek ser dan nou rezyon. Nou ti sove e tay kot lakaz en ansyen. Nou ti trakase konsernan sa bann lenformasyon dan sa bann dokiman ki zot ti’n pran avek nou. Nou ti priy ankor lo sa sityasyon. Kan bann Young Pioneers ti get sa bann dokiman zot ti vwar bann let ki mon ti’n gannyen sorti partou dan Malawi. Sa ti fer zot per akoz zot ti panse ki mon en zofisye gouvernman. Alor deswit zot ti retourn tou keksoz avek bann ansyen ki ti reste la.\nEn lot fwa, nou ti pe travers en larivyer dan en bato. Sa bato ti propriyete tyermenn politik sa landrwa, alor i ti deside pour verifye kart parti politik tou bann pasaze. Anmezir ki i ti pe apros nou, i ti trouv en voler ki lapolis ti pe rode. Sa ti distrer tou dimoun e met sa bato ti aret verifye bann kart. Ankor enn fwa nou ti santi sipor Zeova.\nGANNY ARETE E MET DAN PRIZON\nAn Fevriye 1984, mon ti pe al Lilongwe pour anmenn bann rapor kot en dimoun ki ti pou anmenn kot biro brans Lazanbi. En gard ti aret mwan e fouy dan mon sak. Ler i ti vwar bann piblikasyon baze lo Labib, i ti anmenn mwan kot kord gard e bat mwan. Apre sa i ti anmar mwan avek lakord e met mwan dan en lasanm avek bann voler.\nSon lannmen, sef lapolis ti anmenn mwan dan en lot lasanm, laba i ti fer en rapor ki ti dir: “Mwan, Trophim Nsomba mon nepli en Temwen Zeova pour mwan kapab ganny large.” Mon ti dir li: “Mon pare pa zis pour mwan ganny met dan prizon me osi pour mor. Mon ankor en Temwen pour Zeova.” Mon ti refize pour siny sa rapor. Sa ti fer sa sef lapolis ankoler e i ti donn en koudpwen sitan for lo sa latab ki en gard dan lot lasanm ti taye pour vin gete ki ti’n arive. Sa sef lapolis ti dir li: “Sa zonm pa oule siny sa rapor konmkwa ki i’n aret rann temwannyaz. Alor, les li sinyen ki i en Temwen Zeova e nou ava anvoy li Lilongwe pour ganny met dan prizon.” Ziska aprezan mon pov madanm ti pe mazinen kwa ki ti’n kapab arive avek mwan. I ti pran kat zour avan ki serten frer ti kapab dir li kot mon ti ete.\nKot kord gard Lilongwe mon ti ganny trete ase byen. Sef lapolis laba ti dir: “La en lasyet diri akoz ou’n ganny arete pour Parol Bondye. Bann lezot dimoun ki la zot bann voler.” Apre i ti anvoy mwan Prizon Kachere, kot mon ti reste pour senk mwan.\nSa msye ki ti ansarz sa prizon ti kontan ler mon ti arive akoz i ti anvi ki mon vin pret dan sa prizon. I ti fer sa enn ki ti pe servi konman pret prizon arete e dir li: “Mon pa anvi ki ou ansenny Parol Bondye la ankor parski ou’n ganny met dan prizon akoz ou ti vole dan ou legliz!” Alor mon ti ganny sa responsabilite pour ansenny Labib sak semenn pandan bann renyon ki ti ganny aranze pour bann prizonnyen.\nPli tar keksoz ti sanze e vin pli pir. Bann zofisye sa prizon ti kestyonn mwan akoz zot ti anvi konnen konbyen Temwen i ti annan Malawi. Ler mon ti donn zot en larepons ki zot pa ti satisfe avek, zot ti bat mwan ziska ki mon ti tonm sek. En lot fwa, zot ti anvi konnen kote biro prensipal ti ete. Mon ti dir zot: “Zot in demann en senp pti kestyon e mon pou dir zot.” Bann gard ti kontan e ti met zot teprikorder onn. Mon ti eksplike ki biro prensipal Temwen Zeova in ganny dekrir dan Labib. Zot ti sirprann e demande, “Kote dan Labib?”\nMon ti reponn, “Dan Izai 43:12.” Zot ti rod sa verse dan Labib e lir li byen: “Se sa ki Zeova i dir, . . . ‘zot mon bann temwen e mwan, mon Bondye.’” Zot ti lir sa verse trwa fwa, apre zot ti demande: “Ki mannyer biro prensipal bann Temwen Zeova i kapab la dan Labib e pa Lanmerik?” Mon ti dir zot: “Bann Temwen Zeova Lanmerik osi i vwar sa verse konman pe dekrir zot biro prensipal.” Vi ki mon pa ti dir zot sa ki zot ti anvi tande mon ti ganny transfer dan Prizon Dzaleka, nor Lilongwe.\nBANN BENEDIKSYON MENM DAN BANN LETAN KI PA FAVORAB\nAn Zilyet 1984, mon ti al dan Prizon Dzaleka kot i ti deza annan 81 Temwen Zeova. Laba, i ti napa ase lespas pour sa 300 prizonnyen alor nou ti dormi ater o bor kanmarad. Ptitapti, nou bann Temwen, nou ti kapab zwenn ansanm e form bann pti group pour diskit en verse Labib sak zour, ki ti ganny sizere par diferan dimoun. Sa ti vreman ankouraz nou.\nApre, sa msye ki ti ansarz prizon ti separ nou avek lezot prizonnyen. En gard ti dir nou an sekre: “Gouvernman pa ay zot. Nou gard zot dan prizon pour de rezon: Gouvernman i per ki bann Young Pioneers pou touy zot e akoz zot pres konsernan en lager ki pe vini, alor gouvernman i per ki son bann solda pou per e taye.”\nBann frer pe ganny anmennen dan prizon apre ki zot in pas ankour\nAn Oktob 1984 nou tou nou ti bezwen al ankour e nou ti ganny kondannen pour de-z-an. Parey avan, nou ti ganny mete avek bann prizonnyen ki pa Temwen. Me sa msye ki ti ansarz prizon ti fer sa lanons: “Bann Temwen Zeova pa fim sigaret. Alor gard, pa fatig zot pour demann zot sigaret e pa anvoy zot al rod bout sarbon pour alim zot sigaret. Zot, zot pep Bondye! Tou bann Temwen Zeova i devret ganny manze de fwa par zour akoz zot la pa akoz zot in komet bann krim, me akoz zot krwar dan Labib.”\nNou bon repitasyon ti anmenn lezot byenfe. Bann prizonnyen pa ti ganny drwa marse ler fernwanr ti’n fer oubyen ler lapli ti pe tonbe. Me nou nou ti ganny drwa sorti nenport ler ki nou ti anvi akoz zot ti konnen ki nou pa ti pou esey sove. Anfet, en fwa en gard ti tonm malad ler i ti pe vey nou anmezir ki nou ti pe travay dan plantasyon, nou ti retourn avek li kot prizon pour li ganny swen neseser. Bann zofisye prizon ti konnen ki zot ti kapab annan konfyans dan nou. Alor akoz nou ti’n gard en bon kondwit, nou ti ganny beni par vwar non Zeova ganny glorifye par bann ki ti’n kaptir nou.—1 Pyer 2:12. *\nEN LETAN FAVORAB ANKOR\nLe 11 Me 1985, mon ti ganny large dan Prizon Dzaleka e mon ti byen kontan pour retrouv mon fanmir! Nou remersi Zeova pour ed nou gard nou lentegrite pandan sa bann moman difisil. Nou santi parey zapot Pol ler i ti ekrir: “Parski nou pa oule les zot dan linyorans, mon bann frer, konsernan soufrans ki nou’n pas ladan . . . nou pa ti konnen menm si nou ti a reste vivan. Nou ti santi ki nou santans lanmor ti’n fini deside. Me sa ti montre nou pour pa plas nou konfyans dan nou menm, me dan Bondye ki kapab resisit sa ki’n mor. Li menm ki’n delivre nou dan en tel danze lanmor.”—2 Kor. 1:8-10.\nFrer Nsomba ek son madanm Lidasi devan en Lasal Rwayonm lannen 2004\nPar ler, i ti paret ki nou pa ti pou sirviv. Me toultan nou ti demann Zeova pour donn nou kouraz, lasazes ek limilite pour ed nou kontinyen anmenn laglwar lo son gran non.\nDan bann moman favorab ensi ki bann moman ki pa favorab, Zeova in beni nou dan son servis. I en gran lazwa aprezan pour nou vwar biro brans Lilongwe ki ti fini ganny konstri lannen 2000 e osi pour vwar sa plis ki 1,000 nouvo Lasal Rwayonm ki’n ganny konstri Malawi. Tou sa bann benediksyon Zeova i telman zoli ki pour mwan ek Lidasi, i konmsi i en rev! *\n^ par. 7 Bann frer ki annan zanfan anba laz kot lakour i nepli ganny envite pour servi dan sa travay rezyonal.\n^ par. 30 Pour plis lenformasyon lo persekisyon Malawi vwar Yearbook of Jehovah’s Witnesses lannen 1999 paz 171-223 an Angle.\n^ par. 34 Frer Nsomba ti mor a laz 83 an anmezir ki sa lartik ti pe ganny prepare.


Order Paper for Sittings of Tuesday 22nd and Wednesday 23rd October 2019 – The National Assembly of Seychelles\nHome » Order Papers » Order Paper for Sittings of Tuesday 22nd and Wednesday 23rd October 2019\na) Ki demars ki pe ganny fer pou adres twatir andomaze lo vye lopital kin ganny fer renovasyon lo la, e ki Minister pe anvizaze fer avek sa landrwa?\nEtandonnen ki latak laservel i en kondisyon lasante ase komen parmi nou popilasyon e lo bann zil pasyan ki soufer avek sa kondisyon i bezwen desann Mahe pou swiv bann sesyon reabilitasyon ki parfwa dir pour en kantite letan, eski Minister Lasante i kapab konsidere pou entrodwir sa servis kot Lopital Baie St Anne pour bann pasyan Zil Pros?\nEski Minis i kapab donn lasanble en leksplikasyon kler lo deplasman bann pasyan dan ka emergency Praslin ek la Digue tar dan lannwit?\nAn vi konsern avek bann konplikasyon e diformite, trouve dan lansentman, ki kalite kanpanny sansibilizasyon ou Minister pe fer, ki mezir deteksyon pli boner?\nEski Minis i kapab dir sa Lasanble si pou annan bann nouvo servis spesyalize ki pou ganny ofer dan klinik?\nEski Minis pou Lasante i kapab dir sa Lasanble ki plan son Minister pe fer ki Eye Clinic ki sitye dan batiman SOPD kot Twa Zonn, i vin pli konvenab pou ki bann pasyan, wheelchair, stretcher, oubyen bann ki servi bekir, ganny akse pli fasilman?


Korney i ganny lespri sen | Leson Labib pour zanfan\nKorney i ganny lespri sen\nEn o zofisye larme Romen ki apel Korney ti reste Sezare. Menm si i pa ti en Zwif, bann Zwif ti respekte li. I ti pare pour ed bann pov e bann ki ti dan bezwen. Korney ti krwar dan Zeova e i ti toultan priye. En zour, en lanz ti aparet avek Korney e dir: ‘Bondye in tann ou lapriyer. Anvoy bann zonm Zope kot Pyer i reste e demann li pour vin kot ou.’ Deswit, Korney ti anvoy trwa zonm Zope ki apepre 48 kilomet dan sid.\nPandan ki zot ti ankor dan semen, Pyer ki ti Zope ti ganny en vizyon. I ti vwar bann zannimo ki bann Zwif ti napa drwa manze e i ti tann en lavwa ki ti pe dir li manze. Pyer ti refize e i ti dir: “Mon pa’n zanmen manz okenn keksoz sal e enpir.” Apre sa, sa lavwa ti dir: ‘Pa bezwen konsider sa bann zannimo enpir. Bondye in fer zot vin pir.’ Pyer ti osi ganny dir: ‘I annan trwa zonm devan ou laport. Al avek zot.’ Pyer ti al kot laport e demann sa bann zonm ki zot pe rode. Zot ti reponn: ‘Korney, en zofisye larme Romen in anvoy nou kot ou. Ou bezwen al kot li, Sezare.’ Pyer ti envit sa bann zonm pour pas lannwit kot li. Son lannmen, i ti al avek zot Sezare, ansanm avek serten frer sorti Zope.\nFinalman, ler Korney ti vwar Pyer, i ti tonm an zenou devan li. Me Pyer ti dir: ‘Leve! Mwan osi mon zis en zonm parey ou menm. Bondye in demann mwan pour vin kot ou, menm si bann Zwif pa antre dan lakaz bann ki pa Zwif. Alor, dir mwan akoz ou’n fer mwan vin isi.’\nKorney ti dir Pyer: ‘Kat zour pase ler mon ti pe priy Bondye, en lanz ti demann mwan pour fer ou vin kot mwan. Silvouple, ansenny nou Parol Zeova.’ Pyer ti dir: ‘Mon’n konpran ki Bondye pa fer lapreferans. I aksepte nenport ki ki anvi ador li.’ Pyer ti ansenny zot en kantite keksoz lo Zezi. Apre, lespri sen ti desann lo Korney ek tou lezot dimoun ki ti kot li e zot tou zot ti ganny batize.\n“Dan tou nasyon, sa ki annan en gran respe pour [Bondye] e ki fer sa ki drwat i ganny son laprouvasyon.”—Akt 10:35\nKestyon: Akoz Pyer ti refize manz bann zannimo enpir? Akoz Zeova ti demann Pyer pour al kot lakaz en dimoun ki pa ti Zwif?